#3099: Mengamalkan Doa Dalam Keadaan Kadangkala Mempersoalkan Takdir

Soalan:
Assalamualaikum Dato’ Seri. Saya ada soalan, berkenaan pos ini
https://maktabahalbakri.com/2481-rasulullah-saw-pimpin-tangan-seseorang-di-akhirat-kelak/
, bagaimana keadaannya jika seorang Muslim mengamalkan/membaca doa ini dalam keadaan hatinya kadangkala mempersoalkan takdir dan sebagainya? Adakah masih termasuk dalam golongan orang yang akan dipimpin Rasulullah SAW asbab membaca doa itu? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan terlebih dahulu nas hadith mengenainya berserta sedikit penjelasan/huraian secara ringkas. Hal ini adalah berdasarkan kepada hadith daripada al-Munaizir, sahabat Rasulullah SAW, bahawa beliau mendengar Rasulullah SAW bersabda:
مَنْ قَالَ إِذَا أَصْبَحَ: رَضِيتُ بِاللهِ رَبًّا، وَبِالْإِسْلَامِ دِينًا، وَبِمُحَمَّدٍ نَبِيًّا، فَأَنَا الزَّعِيمُ لِآخُذَ بِيَدِهِ حَتَّى أُدْخِلَهُ الْجَنَّةَ
Maksudnya
: “
Sesiapa yang mengucapkan apabila pagi, ‘Aku redha dengan Allah sebagai Tuhan, Islam sebagai agama, dan Muhammad sebagai nabi,’ maka, aku adalah ketuanya atau penjaminnya dan nescaya aku pegang tangannya sehingga aku memasukkannya ke dalam syurga.
”
Riwayat al-Tabarani dalam
al-Mu‘jam al-Kabir
 (838).
[1]
Makna ‘redha kepada Allah sebagai Rabb (Tuhan)’, adalah redha kepada segala perintah dan larangan-Nya, kepada ketentuan dan pilihan-Nya, serta kepada apa yang diberikan dan ditahan-Nya. Inilah syarat untuk mencapai tingkatan redha kepada-Nya sebagai Rabb secara utuh dan sepenuhnya. (Lihat
Fiqh Asma’ al-Husna
, hlm. 81).
Begitu juga al-Munawi menjelaskan, makna ‘redha Islam sebagai agama,’ adalah merasa cukup dengan mengamalkan Syariat Islam dan tidak akan berpaling kepada selain Islam. Demikian juga, ‘redha akan Nabi Muhammad SAW sebagai rasul,’ ertinya hanya mencukupkan diri dengan mengikuti petunjuk dan Sunnah Rasulullah SAW dalam beribadah dan mendekatkan diri kepada Allah, serta tidak menginginkan selain petunjuk dan Sunnah Baginda SAW. (Lihat
 Faidh al-Qadir
, 3/557).
Dalam menjawab soalan di atas, terlebih dahulu kita hendaklah mengetahui bahawa beriman dengan qadha’ dan qadar merupakan usul bagi kesempurnaan Iman. Ini seperti mana hadith yang diriwayatkan oleh Umar bin al-Khattab R.A, di mana Jibril AS bertanya kepada Nabi SAW agar memberitahu kepadanya berkenaan dengan Iman. Lalu Baginda SAW bersabda:
أَنْ تُؤْمِنَ بِاَللَّهِ وَمَلَائِكَتِهِ وَكُتُبِهِ وَرُسُلِهِ وَالْيَوْمِ الْآخِرِ، وَتُؤْمِنَ بِالْقَدَرِ خَيْرِهِ وَشَرِّهِ
Maksudnya
: “
Kamu beriman kepada Allah SWT, para Malaikat-Nya, Kitab-kitab-Nya, para Rasul-Nya dan Hari Akhirat, serta beriman kepada takdir yang baik dan buruk
.”
Riwayat Muslim (8); Abu Daud (4695) dan lafaz hadith daripadanya; al-Tirmizi (2610); al-Nasa’i (4990); Ibn Majah (63); Ahmad (367)
Begitu juga Allah SWT telah menjelaskan dalam al-Quran, setiap perkara yang berlaku di dalam kehidupan merupakan ketentuan Allah SWT, ini seperti firman Allah SWT:
إِنَّا كُلَّ شَيْءٍ خَلَقْنَاهُ بِقَدَرٍ
Maksudnya
: “
Sesungguhnya Kami menciptakan tiap-tiap sesuatu menurut takdir (yang telah ditentukan).
”
(Surah al-Qamar: 49)
Syeikh al-Sa’di menyatakan, ayat ini merangkumi ke semua makhluk termasuk yang berada di atas muka bumi atau di dalamnya. Sesungguhnya Allah SWT maha Pencipta dan tiada yang selain daripada-Nya. Begitu juga setiap perkara yang berlaku di bawah pengetahuan dan pantauan-Nya. (Lihat:
Tafsir al-Sa‘di
, 1/827).
Oleh sebab itu, kita dilarang daripada menyalahkan takdir atau mempersoalkan takdir dan seumpamanya, atas apa alasan pun. Sebaliknya kita hendaklah bersangka baik terhadap Allah SWT. Bersangka baik kepada Allah SWT merupakan satu perintah yang wajib dipatuhi. Ini sebagaimana hadith yang diriwayatkan oleh Jabir R.A bahawa Nabi SAW bersabda:
لاَ يَمُوتَنَّ أَحَدُكُمْ إِلاَّ وَهُوَ يُحْسِنُ بِاللَّهِ الظَّنَّ
Maksudnya:
 “
Ketahuilah bahawa seseorang daripada kamu tidak akan menemui maut melainkan dia telah bersangka baik kepada Allah SWT.
”
Riwayat Muslim (2877)
Kewajipan seseorang Mukmin itu bersangka baik kepada Allah SWT, serta memperbanyakkan lagi bersangka baik kepada-Nya ketika ditimpa musibah dan ujian. Imam al-Nawawi ketika mensyarahkan hadith berkenaan bersangka baik kepada Allah SWT dengan menyatakan bahawa para ulama berpendapat makna bersangka baik kepada Allah SWT dengan percaya Allah SWT Maha Penyayang dan Maha Pengampun. (Lihat
al-Minhaj Syarh  Sahih Muslim
, 17/210)
Pada masa yang sama, kita dituntut agar selalu atau berterusan berdoa kepada Allah SWT di samping mengamalkan zikir-zikir yang warid. Hal ini kerana di dalam agama Islam, doa bukanlah sesuatu perkara yang remeh tetapi mempunyai peranannya yang besar. Oleh sebab itu, ia sendiri dianggap sebagai ibadah. Hal ini adalah sebagaimana riwayat daripada al-Nu‘man bin Basyir bahawa beliau mendengar Nabi SAW bersabda:
الدُّعَاءُ هُوَ العِبَادَةُ
Maksudnya:
 “
Doa itu merupakan ibadah
.”
Riwayat al-Tirmizi (3247); beliau menyatakan bahawa hadith ini
hasan sahih
.
Bahkan doa itu sendiri dianggap sebagai senjata orang beriman. Selain itu, kita sebagai seorang yang beriman perlulah sentiasa berdoa kepada Allah SWT kerana insan ini sifatnya lemah dan sentiasa mengharapkan bimbingan sang Penciptanya dalam setiap keadaan. Tambahan lagi, banyak doa-doa/zikir-zikir yang diajar oleh Rasulullah SAW kepada kita untuk digunakan dalam kehidupan seharian, di samping fadhilatnya yang besar sebagaimana doa/amalan di atas.
Sebelum kami mengakhiri jawapan kami ini, kami mengingatkan kepada semua secara umumnya, dan begitu juga kepada saudara yang bertanya secara khususnya agar membetulkan niat (
tajdid
 niat) dan mengikhlaskan diri dalam melakukan amalan/zikir berkenaan. Ditambah lagi dengan keyakinan kepada Allah SWT dan
husnu zan
 (bersangka baik) kepada-Nya. Insya-Allah jika demikianlah keadaannya berserta keyakinan yang jitu kepada-Nya, mudah-mudahan Allah SWT akan menggolongkan kita dan semua pengamalnya agar termasuk dalam golongan orang yang akan dipimpin Rasulullah SAW ke dalam syurga.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَعُوْذُ بِكَ مِنْ جَهْدِ البَلَاءِ، وَدَرَكِ الشَّقَاءِ، وَسُوءِ القَضَاءِ ، وَشَمَاتَةِ الأَعْدَاءِ
Maksudnya:
“Wahai Allah! Kami berlindung kepada-Mu daripada ujian yang berat, hinanya kecelakaan, buruknya takdir dan celaan para musuh (atas bala, ujian dan kecelakaan yang menimpa).”
[1]
 Sanadnya dinilai sebagai sahih seperti mana dinyatakan dalam
al-Silsilah al-Sahihah
 (2686)
Bertarikh: 18 September 2023 bersamaan 3 Rabiulawwal 1445


#3100: Sya‘ir al-Rifaie

Soalan:
Assalamualaikum w.b.t Dato’ Seri. Saya ingin mendapatkan pengesahan tentang sya‘ir al-Rifa‘ie yang
trending
 di tiktok, amat lunak dan menarik alunannya. Apakah ini boleh? Bimbang terikut-ikut perkara yang tidak jelas dan dibenarkan.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Kami mulakan dengan sebuah hadith yang diriwayatkan daripada Ubai bin Ka‘b R.A bahawa Rasulullah SAW bersabda:
إِنَّ مِنَ الشِّعْرِ حِكْمَةً
Maksudnya:
“Sesungguhnya di antara syair itu ada yang memiliki hikmah (pelajaran).”
Riwayat al-Bukhari (6145)
Imam Syihab al-Din al-Qastallani menyebutkan bahawa, dalam sya‘ir itu terkadang terdapat kalam yang benar dan bertepatan dengan kebenaran. Dikatakan juga bahawa yang dimaksudkan adalah dalam sya‘ir itu terdapat kalam yang bermanfaat dan menghalang dari kejahilan serta dungu. Sekiranya pada sesuatu sya‘ir itu terdapat hikmah seperti peringatan dan perumpamaan yang memberikan manfaat kepada manusia, maka tidak syak lagi dibolehkan untuk mendendangkan sya‘ir tersebut. (Lihat
Irsyad al-Sari
, 9/89)
Dalam pada itu, Rasulullah SAW juga memberikan perumpamaan sebagai bentuk peringatan agar ummat Islam tidak terlalu leka dan menyibukkan diri dengan mendendangkan sya‘ir sahaja sehingga lupa pada perkara yang lain. Ini berdasarkan hadith yang diriwayatkan daripada Abu Hurairah R.A bahawa Rasulullah SAW bersabda:
لِأَنْ يَمْتَلِئَ جَوْفُ أَحَدِكُمْ قَيْحًا خَيْرٌ لَهُ مِنْ أَنْ يَمْتَلِئَ شِعْرًا
Maksudnya:
“Lebih baik salah seorang daripada kamu memenuhi perutnya dengan nanah sehingga rosak perutnya daripada ia penuhi dengan sya‘ir.”
Riwayat al-Bukhari (5689) dan Muslim (4191)
Al-Hafiz Ibnu Hajar al-‘Asqalani mengatakan, penyebab munculnya celaan yang cukup keras terhadap sya‘ir tersebut adalah disebabkan orang yang mendendangkan sya‘ir tersebut merupakan orang-orang yang menyibukkan diri dan menghabiskan waktunya hanya untuk bersya‘ir. Maka Rasulullah SAW melarang mereka supaya mereka kembali kepada al-Quran, berzikir, dan beribadah kepada Allah SWT. Maka sesiapa yang telah melaksanakan apa yang diperintahkan kepadanya, maka tidak mengapa sekiranya baki waktunya yang tinggal (sisa waktu yang tinggal) digunakan untuk perkara lain. (Lihat
Fath al-Bari
, 10/550)
Berbalik kepada persoalan utama yang diajukan, kami telah mendengar sya‘ir tersebut dan mendapati bahawa ia pada hakikatnya merupakan sya‘ir rasmi bagi sebuah institusi pengajian di Indonesia yang menggunakan nama ayah kepada pengasas pesantren tersebut, iaitu KH Achmad Rifa‘ie Basuni, yang dirasmikan pada 9 September 1999.
[1]
Secara asasnya sya‘ir tersebut mengandungi banyak unsur berdoa kepada Allah SWT agar mengurniakan kebaikan kepada para pelajar khususnya yang menuntut di institusi pengajian tersebut. Sya‘ir ini juga mengandungi unsur bertawassul dengan kedudukan Rasulullah SAW pada awalnya, dan ia kemudiannya diakhiri dengan beberapa buah nasihat agar bersungguh-sungguh menuntut ilmu buat pelajar institusi tersebut.
[2]
Sebagai pencerahan juga, para pendengar sya‘ir ini perlu tahu bahawa ia merupakan sebuah sya‘ir bagi sebuah institusi pengajian sahaja, dan ia tidaklah ditujukan buat Imam Abu al-‘Abbas Ahmad bin Abi al-Hasan ‘Ali al-Rifaʻi yang merupakan seorang tokoh besar dalam bidang tasawuf itu, akan tetapi ia sekadar nisbah kepada nama KH Achmad Rifa‘ie Basuni.
Maka, kami berpandangan bahawa
tidak menjadi masalah untuk seseorang itu mendengar sya‘ir ini kerana kandungannya tidak bertentangan dengan hukum syara‘.
Akan tetapi, kami sarankan agar sya‘ir yang berbentuk nasihat dan doa-doa yang
warid
daripada Rasulullah SAW serta
ma’thur
lebih diutamakan agar kita dapat beramal dengan sunnah Baginda, di samping dapat berusaha mendekatkan diri kita kepada Allah SWT.
Manakala berkenaan isu tawassul dengan kedudukan Rasulullah SAW di sisi Allah SWT, padanya terdapat perbincangan ulama’ di antara yang membenarkannya dan melarangnya. Maka kami melihat bahawa pendekatan terbaik untuk masalah ini adalah dengan keluar daripada
khilaf
, dan ini bertepatan dengan kaedah yang menyebutkan:
الْخُرُوجُ مِنْ الْخِلَافِ مُسْتَحَبٌّ
Maksudnya:
“Keluar daripada khilaf (perbezaan pendapat) adalah dituntut.”
Syeikh Zakariyya bin Ghulam Qadir al-Pakistani meringkaskan dua syarat untuk keluar daripada khilaf yang telah disebutkan oleh ulama’:
Perbuatan keluar daripada khilaf itu tidak menyebabkan seseorang itu meninggalkan mana-mana dalil syara‘ (yang sahih).
Perbuatan tersebut tidak menyebabkan seseorang itu terjerumus ke dalam khilaf yang lain. (Lihat
Min Usul al-Fiqh ‘ala Manhaj Ahl al-Hadith
, hlm. 182)
Imam al-Nawawi juga telah menukilkan ijma‘ – yakni persepakatan ulama’ – yang menggalakkan untuk keluar daripada khilaf, sekiranya ia tidak mengakibatkan seseorang bercanggah dengan sunnah Rasulullah SAW, atau menyebabkan dia terjerumus ke dalam khilaf yang lain. (Lihat
al-Minhaj Syarh Sahih Muslim
, 2/23)
Alangkah baiknya juga jika kita lebih mengutamakan dalam berdoa untuk bertawassul dengan nama-nama Allah SWT yang Maha Mulia, kerana mendahulukan Allah SWT dalam meminta itu merupakan tuntutan dalam Islam. Ini juga telah diajarkan oleh Rasulullah SAW kepada para sahabatnya sebagai tauladan untuk kita ikuti. Diriwayatkan daripada Abdullah bin Mas‘ud R.A bahawa Rasulullah SAW bersabda:
أَسْأَلُـكَ بِكُلِّ اسْمٍ هُوَ لَكَ سَمَّـيْتَ بِهِ نَفْسَكَ أَوْ أَنْزَلْتَـهُ فِي كِتَابِكَ أَوْ عَلَّمْـتَهُ أَحَداً مِنْ خَلْقِـكَ أَوِ اسْتَـأْثَرْتَ بِهِ فِي عِلْمِ الغَيْـبِ عِنْـدَكَ
Maksudnya:
“Aku mohon kepada-Mu dengan setiap nama baik yang Engkau gunakan untuk diri-Mu, yang engkau namakan diri-Mu sendiri, atau yang Engkau turunkan di dalam kitab Engkau, atau Engkau ajarkan kepada seseorang daripada hamba-Mu, atau Engkau sembunyikan di dalam ilmu ghaib disisi Engkau.”
Riwayat Ahmad (3812), Ibn Hibban (972) dan al-Bazzar (1994)
Rasulullah SAW juga mengingatkan kita agar segala permintaan yang dilakukan hanyalah kepada Allah SWT kerana Dia jualah yang Maha Berkuasa mengabulkan semua permintaan hamba-hamba-Nya. Diriwayatkan daripada Ibn ‘Abbas R.A bahawa Rasulullah SAW bersabda:
إِذَا سَأَلْتَ فَاسْأَلِ اللَّهَ وَإِذَا اسْتَعَنْتَ فَاسْتَعِنْ بِاللَّهِ
Maksudnya:
 “Jika kamu meminta, maka mintalah kepada Allah. Jika kamu meminta pertolongan, mintalah pertolongan daripada Allah.”
Riwayat Imam al-Tirmizi (2516)
Semoga Allah SWT memelihara iman kita dan meletakkan dalam hati kita tauhid yang sofi dan bersih.
Wallahu a‘lam
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Lihat
https://pondokmodernalrifaie.ponpes.id/page/sejarah-berdirinya-yayasan-pondok-modern-al-rifaie
. Diakses pada 11 Sept 2023.
[2]
 Lihat
https://vt.tiktok.com/ZSLxJsCLV/
. Diakses pada 11 Sept 2023.
Bertarikh: 18 September 2023 bersamaan 3 Rabiulawwal 1445


#3101: Adakah Sah Mahar dalam Bentuk Cek Disebutkan Sebagai Tunai?

Soalan:
Assalamualaikum w.b.t Dato’ Seri. Saya ingin minta sedikit penjelasan mengenai mas kahwin yang tidak menggunakan wang tunai. Ada yang mengatakan, jika mas kahwin menggunakan cek, tidak sah jika disebut tunai kerana cek dianggap sebagai hutang.
Isunya, mas kahwin sekarang  di sesetengah negeri mencapai ribuan ringgit, dan dari segi keselamatan ianya agak merbahaya untuk dibawa sejumlah besar wang tunai.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Mahar menurut
Kamus Dewan Bahasa dan Pustaka Edisi Keempat
bermaksud mas kahwin yang diberi kepada pengantin perempuan. Di dalam bahasa Arab ia disebutkan sebagai
al-Sadaq
(الصَّدَاقُ), iaitu harta yang wajib diberikan oleh suami kepada isterinya dengan sebab akad nikah. Ia dinamakan
sadaq
 untuk menunjukkan bahawa lelaki tersebbut benar-benar ingin berkahwin. (Lihat
al-Fiqh al-Manhaji
, 4/75)
Umum perlu ketahui bahawa mas kahwin merupakan suatu ketetapan yang telah syara‘ wajibkan ke atas suami untuk diberikan kepada isteri-isteri mereka. Ini sebagaimana yang disebutkan dalam beberapa firman Allah SWT:
وَآتُوا النِّسَاءَ صَدُقَاتِهِنَّ نِحْلَةً
Maksudnya:
 “Berikanlah mahar kepada wanita (yang kamu nikahi) sebagai pemberian dengan penuh kerelaan.”
(Surah al-Nisa’: 4)
Imam Ibn Kathir menyebutkan bahawa diwajibkan ke atas seseorang lelaki untuk memberikan mahar kepada isterinya, dan dia memberikannya dengan rela hati. Sepertimana dia memberikan sumbangan kepada penerima dengan sesuatu yang baik, begitu juga dia wajib memberikan kepada isterinya mahar yang baik juga. Sekiranya isteri dengan senang hati memberikan sebahagian daripada mahar tersebut, maka halal bagi suami tersebut untuk menikmatinya. (Lihat
Tafsir al-Quran al-‘Azim
, 2/186)
Begitu juga firman Allah SWT:
فَمَا اسْتَمْتَعْتُم بِهِ مِنْهُنَّ فَآتُوهُنَّ أُجُورَهُنَّ فَرِيضَةً
Maksudnya:
 “Maka isteri-isteri yang telah kamu nikmati (campuri) di antara mereka, berikanlah kepada mereka maharnya (dengan sempurna), sebagai suatu kewajipan.”
                                                                                (Surah al-Nisa’: 24)
Dan juga firman Allah SWT dalam ayat yang seterusnya:
فَانكِحُوهُنَّ بِإِذْنِ أَهْلِهِنَّ وَآتُوهُنَّ أُجُورَهُنَّ بِالْمَعْرُوفِ
Maksudnya:
“Oleh itu berkahwinlah dengan mereka dengan izin walinya serta berikanlah maharnya menurut yang patut.”
(Surah al-Nisa’: 25)
Pada asalnya, mahar yang wajib diberikan itu mestilah daripada sesuatu yang berharga atau bernilai berdasarkan uruf setempat. Ini sebagaimana yang datang dalam sebuah hadith yang diriwayatkan daripada Sahl bin Sa‘d al-Sa‘idi R.A bahawa Rasulullah SAW memerintahkannya untuk memberikan mahar dengan sebentuk cincin besi. Beliau menceritakan:
أَتَتِ النَّبِىَّ ﷺ امْرَأَةٌ فَقَالَتْ إِنَّهَا قَدْ وَهَبَتْ نَفْسَهَا لِلَّهِ وَلِرَسُولِ اللَّهِ ﷺ فَقَالَ: مَا لِى فِى النِّسَاءِ مِنْ حَاجَةٍ. فَقَالَ رَجُلٌ زَوِّجْنِيهَا. قَالَ: أَعْطِهَا ثَوْبًا. قَالَ لاَ أَجِدُ. قَالَ: أَعْطِهَا وَلَوْ خَاتَمًا مِنْ حَدِيدٍ. فَاعْتَلَّ لَه. فَقَالَ: مَا مَعَكَ مِنَ الْقُرْآنِ. قَالَ كَذَا وَكَذَا. قَالَ: فَقَدْ زَوَّجْتُكَهَا بِمَا مَعَكَ مِنَ الْقُرْآنِ
Maksudnya:
“Seorang perempuan menyerahkan dirinya untuk dikahwini oleh Nabi SAW kerana Allah SWT. Rasulullah SAW bersabda: ‘Aku tidak berhajat kepada perempuan.’ Lalu seorang lelaki berkata: ‘Kahwinkanlah aku dengan perempuan itu.’ Sabda Baginda: ‘Engkau berikan perempuan itu sehelai pakaian.’ Dia menjawab: ‘Aku tidak memilikinya.’ Lalu Baginda bersabda lagi: ‘Engkau berikanlah dia walaupun sebentuk cincin besi.’ Lelaki itu menjawab dia tidak memilikinya. Baginda bersabda: ‘Adakah ayat-ayat al-Quran yang engkau hafal?’ Dia menjawab: ‘Ada sekian dan sekian.’ Baginda pun bersabda: ‘Aku kahwinkan engkau dengan perempuan itu dengan ayat-ayat al-Quran yang ada padamu’.”
Riwayat al-Bukhari (5029) dan Muslim (1425)
Disebutkan dalam
al-Mausu‘ah al-Fiqhiyyah al-Kuwaitiyyah
 bahawa jumhur fuqaha’ daripada mazhab Maliki, Syafi‘i dan Hanbali menyatakan bahawa segala sesuatu yang bernilai atau bayaran maka ia dibenarkan untuk dijadikan sebagai mas kahwin, manakala Mazhab Hanafi menyatakan bahawa mas kahwin itu apa-apa jenis harta yang bernilai di sisi manusia. Jika ia dinamakan sebagai harta, maka sah maharnya. Jika tidak dinamakan sebagai harta, maka tidak sah maharnya. Jumhur ulama’ berpandangan bahawa mahar adalah faedah dan manfaat yang boleh diambil pampasan daripadanya. Mazhab Syafi‘i, Hanbali, dan Maliki pada pandangan masyhur berpandangan bahawa dibolehkan untuk manfaat dijadikan sebagai mas kahwin, berdasarkan prinsip mereka bahawa segala sesuatu yang boleh diambil sebagai pampasan: maka sah untuk dipanggil mahar. Sah untuk suami menjadikan manfaat sebagai mahar seperti memberikan rumahnya, tunggangannya atau hambanya selama setahun untuk manfaat isterinya, atau suami menjadikan khidmat dia sebagai mahar seperti dia berkhidmat untuk bercucuk tanam, atau membina rumah atau menjahit baju, atau memberinya khidmat untuk musafir haji sebagai contohnya. (Lihat
al-Mausu‘ah al-Fiqhiyyah al-Kuwaitiyyah
, 39/155-156)
Mahar dalam Bentuk Cek
Berbalik kepada persoalan utama yang diajukan, kami cuba jelaskan terlebih dahulu secara ringkas definisi cek. Menurut
Kamus Pelajar Edisi Kedua
, cek merujuk kepada arahan bertulis di atas kepingan kertas tertentu kepada bank supaya membayarkan wang kepada pembawanya, atau memasukkannya ke dalam akaun tertentu sebanyak yang tertulis pada arahan itu.
Terdapat dua jenis cek yang kebiasaannya digunakan, sama ada Cek Terbuka atau Cek Berpalang. Cek Terbuka merujuk kepada cek yang boleh ditukar di kaunter bank untuk mendapatkan wang tunai dengan serta-merta. Manakala Cek Berpalang didefinisikan sebagai cek yang mempunyai dua garis selari (biasanya di sudut kiri sebelah atas muka cek tersebut) dan mestilah dimasukkan ke dalam akaun untuk mendapatkan bayarannya.
Sekiranya si suami menggunakan Cek Terbuka yang telah termaktub padanya jumlah wang dan penerimanya untuk membuat pembayaran mahar, maka tidak menjadi masalah untuk menggunakan lafaz tunai dalam pembayaran mahar kerana si isteri boleh menerima sejumlah wang yang ditetapkan tersebut sejurus dia membuat tunai cek di bank. Dalam erti kata lain, ianya dibolehkan kerana tidak berlakunya sebarang penangguhan bayaran apabila si isteri membuat urusan tunai cek.
Akan tetapi, sekiranya si suami menggunakan Cek Berpalang, maka ianya terkadang memerlukan sedikit masa sebelum jumlah wang tersebut boleh dikreditkan ke dalam akaun bank penerima. Hal ini bermakna si isteri akan menerima maharnya secara bayaran tangguh, maka lafaz pemberian mahar juga perlulah dengan lafaz tangguh dan bukannya lafaz tunai.
Dalam keadaan tertentu pula, apabila Cek Berpalang tersebut tidak tercatat padanya jumlah bayaran atau nama penerimanya, tetapi telah ditandatangani oleh pembayarnya, ia dinamakan sebagai Cek Kosong. Sekiranya si suami menggunakan Cek Kosong ini, maka perlu dijelaskan ketika akad nikah dilakukan, dan lafaz penyerahan mahar juga tidak boleh disebutkan sebagai tunai bahkan perlu diganti dengan lafaz tangguh.
Hal ini kerana dikhuatiri akan berlakunya sedikit tangguhan bayaran dengan cek kosong apabila si isteri membuat tunai cek di bank. Terdapat juga kebarangkalian jika si suami lewat memasukkan nilai wang yang ditetapkan di atas cek, ia akan menjadi ‘cek tendang’ yang tidak dapat ditukar dengan wang tunai kerana pengeluarnya tidak mempunyai wang yang cukup dalam akaun bank. Secara tidak langsung ia menyebabkan cek tersebut mempunyai unsur
gharar
(kesamaran) yang telah jelas larangannya oleh syara‘.
Rasulullah SAW telah melarang sebarang urusan muamalat yang mempunyai unsur ini seperti di dalam hadith yang diriwayatkan oleh Abu Hurairah R.A, katanya:
نَهَى رَسُولُ اللهِ ﷺ عَنْ بَيْعِ الحَصَاةَ، وَعَنْ بَيْعِ الغَرَرِ
Maksudnya:
“Rasulullah SAW melarang daripada jual beli dengan cara melempar kerikil, dan daripada jual mempunyai unsur gharar.”
Riwayat Muslim (1513)
Kesimpulan
Sebagai penutup, kami nyatakan bahawa harus memberikan mahar dengan menggunakan cek. Namun, perlu diingati bahawa lafaz mahar yang disebutkan ketika akad perlulah jelas dan seiring dengan jenis cek yang digunakan.
Sekiranya si suami menggunakan Cek Terbuka yang tercatat padanya nilai wang dan nama penerima, hukum akad tersebut sah jika dilafazkan mahar dengan lafaz tunai.
Sekiranya si suami menggunakan Cek Berpalang, lafaz mahar yang perlu disebutkan ketika akad perlulah dengan lafaz tangguh, agar jelas buat si isteri bahawa bayaran mahar yang dibuat adalah secara bertangguh.
Kami juga menyarankan para suami untuk mengelakkan daripada menggunakan Cek Kosong agar tidak berlakunya sebarang masalah yang tidak diingini, serta berhati-hati daripada terdapatnya unsur
gharar
 kerana adanya kebarangkalian cek tersebut menjadi Cek Tendang.
Perlu diingati juga bahawa mempamerkan mahar semasa majlis akad nikah merupakan adat dan bukanlah syarat sah perkahwinan. Oleh itu, sekiranya akad tersebut dilangsungkan tanpa membawa mahar wang secara tunai dan hanya dalam bentuk cek sekalipun, maka hukum akad tersebut masih sah. Ini hanyalah salah satu alternatif pemudah cara bagi membolehkan seseorang membawa sejumlah wang dengan nilai yang tinggi ke majlis akad. Sedangkan Allah SWT telah berfirman:
يُرِيدُ ٱللَّهُ بِكُمُ ٱلۡيُسۡرَ وَلَا يُرِيدُ بِكُمُ ٱلۡعُسۡرَ
Maksudnya:
 “Allah menghendaki kamu beroleh kemudahan, dan Ia tidak menghendaki kamu menanggung kesukaran.”
(Al-Baqarah: 185)
Dalam pada itu, kami juga menyarankan agar pemberian mahar dapat dilakukan secara wang tunai tanpa menggunakan cek kerana ianya lebih selamat dari sudut hukum syara‘ dan meyakinkan, serta sebagai langkah berhati-hati daripada tersilap dalam membezakan antara pemberian mahar secara tunai atau tangguh. Sebaiknya, apa pun cara bayaran mahar yang pihak lelaki lakukan mestilah jelas bagi pihak perempuan agar tidak berlaku apa-apa unsur pengkhianatan atau penipuan. Semoga Allah SWT memudahkan segala urusan kita di dunia dan akhirat, di samping mengurniakan kepada kita kefahaman dalam mengamalkan suruhan-Nya.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Wallahu a‘lam
Bertarikh: 18 September 2023 bersamaan 3 Rabiulawwal 1445


#3102: Bolehkah Bayar Fidyah Dahulu Baru Ganti Puasa?

Soalan:
Assalamualaikum Dato’ Seri. Saya ada kemusykilan tentang bayaran fidyah puasa. Saya pernah meninggalkan puasa selama beberapa tahun iaitu 2013, 2014, dan 2016. Soalan saya, apakah dibolehkan sekiranya saya membayar fidyah secara satu persatu mengikut tahun, atau saya perlu membayar semuanya secara pembayaran sekali sahaja (
one-of
f) untuk ketiga-tiga tahun tersebut? Dan adakah sah jika saya membayar fidyah terlebih dahulu sebelum melunaskan puasa ganti?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertama sekali, kami nukilkan hadith daripada Ibn ‘Abbas R.Anhuma, bahawa Rasulullah SAW bersabda:
فَدَيْنُ اللَّهِ أَحَقُّ أَنْ يُقْضَى
Maksudnya:
 “Maka adalah hutang kepada Allah itu lebih berhak untuk dilangsaikan.”
Riwayat Bukhari (1953) dan Muslim (1148)
Hadith daripada Abdullah bin Umar R.Anhuma, bahawa Rasulullah SAW bersabda:
مَنْ مَاتَ وَعَلَيْهِ صِيَامُ شَهْرٍ فَلْيُطْعَمْ عَنْهُ مَكَانَ كُلِّ يَوْمٍ مِسْكِينًا
Maksudnya
:
“Sesiapa yang mati sedangkan dia masih mempunyai puasa Ramadan, hendaklah diberi makan seorang miskin bagi setiap hari yang ditinggalkannya.”
Riwayat al-Tirmizi (718) dan Ibnu Majah (1757)
Firman Allah SWT:
فَمَنْ كَانَ مِنْكُمْ مَرِيضًا أَوْ عَلَىٰ سَفَرٍ فَعِدَّةٌ مِنْ أَيَّامٍ أُخَرَ
Maksudnya
: “
Maka sesiapa di antara kamu yang sakit, atau dalam musafir, (bolehlah ia berbuka), kemudian wajiblah ia berpuasa sebanyak (hari yang dibuka) itu pada hari-hari yang lain.”
(Surah al-Baqarah: 184)
Al-Alusi ketika menafsirkan ayat ini beliau menyebut: Barangsiapa yang mampu untuk berpuasa tetapi dia berbuka maka wajib ke atasnya memberi makan kepada fakir miskin dengan kadar makanan asasi pada setiap hari iaitu setengah
sa’
(gantang) gandum atau satu gantang daripada makanan-makanan yang lain mengikut kiraan ahlul I’raq atau satu gantang mengikut kiraan ahlul Hijaz. (Lihat
Ruh al-Ma’ni
, 14/212)
Dalam isu di atas, sekiranya dia ingin bayar kaffarah dahulu, maka tiada masalah dan ia dibolehkan. Dan kami telah menjawab bahawa dalam masalah ini ada dua pandangan; ada berganda dan tidak berganda.
[1]
Justeru, hendaklah dilihat, bagi orang yang mampu, yang kaya, maka kami syorkan yang berganda berdasarkan kemampuan dia. Namun, jika sekiranya dia memang orang yang naif, maka dia hanya bayar sekali sahaja mengikut satu pandangan ulama’. Atas apa keadaan sekalipun, maka yang penting, hutang Allah mesti ditunaikan.
Untuk mengetahui perbahasan yang lebih lanjut berkaitan fidyah bolehlah merujuk artikel kami pada nombor
1747: Gandaan Fidyah.
[2]
Kami akhiri dengan doa:
اللَّهُمَّ إِنَّا ظَلَمْنَا أَنْفُسَنَا ظُلْمًا كَثِيرًا، ولَا يَغْفِرُ الذُّنُوبَ إلَّا أنْتَ، فَاغْفِرْ لَنَا مَغْفِرَةً مِنْ عِنْدِكَ، وَارْحَمْنَا، إِنَّكَ أَنْتَ الْغَفُورُ الرَّحِيمُ
Maksudnya:
“Ya Allah! Sungguh kami telah menzalimi diri kami dengan kezaliman yang banyak, sedangkan tidak ada yang dapat mengampuni dosa-dosa kecuali Engkau. Maka ampunilah kami dengan suatu pengampunan dari sisi-Mu, dan rahmatilah kami. Sesungguhnya Engkau Maha Pengampun lagi Maha Penyayang.”
[1]
 Dalam mazhab Syafi’i yang masyhur ia digandakan selama mana melangkah tahun. Sebagai contoh: Jika seseorang meninggalkan puasa selama 3 hari dan tidak menggantikan puasanya sehingga 3 kali bulan Ramadhan, maka kadar fidyahnya ialah:
RM 4.00 (1 cupak) X 3 hari X 3 tahun = RM 36.00.
[2]

https://maktabahalbakri.com/1747-gandaan-fidyah/
Bertarikh: 18 September 2023 bersamaan 3 Rabiulawwal 1445


#3103: Bekerja di Institusi Kewangan Tidak Patuh Syariah

Soalan:
Assalamualaikum Dato’ Seri. Sekarang saya bekerja di sebuah institusi kewangan patuh Syariah. Saya ingin tanya pendapat Dato’ Seri jika sekiranya saya tukar pekerjaan di institusi lain yang tidak patuh Syariah? Untuk makluman Dato’ Seri, pekerjaan saya hanya lebih tertumpu kepada auditing & governance. Mohon pencerahan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, bekerja itu disuruh dalam Islam. Firman Allah SWT:
وَقُلِ اعْمَلُوا فَسَيَرَى اللَّهُ عَمَلَكُمْ وَرَسُولُهُ وَالْمُؤْمِنُونَ
Maksudnya: “
Dan katakanlah (wahai Muhammad): Beramallah kamu (akan segala yang diperintahkan), maka Allah dan Rasul-Nya serta orang-orang yang beriman akan melihat apa yang kamu kerjakan.”
(Surah al-Taubah: 105)
Namun, kami katakan, dalam memilih pekerjaan, maka elakkanlah sebarang bentuk institusi yang ada riba. Daripada Abu Hurairah R.A, bahawa Nabi SAW pernah bersabda:
لَيَأْتِيَنَّ عَلَى النَّاسِ زَمَانٌ لاَ يَبْقَى أَحَدٌ إِلاَّ أَكَلَ الرِّبَا فَإِنْ لَمْ يَأْكُلْهُ أَصَابَهُ مِنْ بُخَارِهِ. قَالَ ابْنُ عِيسَى: أَصَابَهُ مِنْ غُبَارِهِ
Maksudnya:
“Benar-benar akan datang satu zaman di tengah umat manusia, di mana tidak ada seorang pun kecuali dia akan makan riba. Jika dia tidak memakannya, maka dia akan terkena asapnya.”
Ibn ‘Isa berkata:
“Dia akan terkena debunya.”
[1]
Riwayat Abu Daud (3331) dan Ibn Majah (2278). Syeikh Syu’aib al-Arna’ut menyatakan bahawa isnadnya
dha’if
dalam takhrij Sunan Abi Dawud.
Mulla ‘Ali al-Qari berkata:
“Makna hadis adalah, seandainya ada orang yang selamat daripada makan riba yang hakiki, tetapi dia tidak akan selamat daripada kesan riba, walaupun hanya sedikit.”
(Lihat
‘Aun al-Ma’bud,
9/129)
Maka, inilah yang kita bimbangkan. Justeru, walau bagaimana sekalipun, kami syorkan agar kekallah dalam institusi kewangan patuh Syariah. Ini kerana kaedah menyebut:
الخُرُوجُ مِنَ الخِلَافِ مُسْتَحَبٌّ
Maksudnya:
 “
Keluar daripada khilaf adalah digalakkan (sunat).
” (Lihat
al-Qawaid al-Fiqhiyyah baina al-Asalah wa al-Taujih
, 14/1).
Justeru, dengan kekal dalam institusi patuh Syariah, maka tidak ada sebarang bentuk keraguan lagi. Selain itu, terdapat hadith yang diriwayatkan daripada Hasan bin Ali R.Anhuma, bahawa Rasulullah SAW bersabda:
دَعْ مَا يَرِيبُكَ إِلَى مَا لاَ يَرِيبُكَ
Maksudnya:
 “
Tinggalkanlah apa yang menjadi keraguan kepadamu kepada yang tidak meragukan.”
Riwayat al-Tirmizi (2708)
Ibn Daqiq al-‘Id berkata maksud yang meragukan kamu ialah: “
Tinggalkan sesuatu yang menjadikan kamu ragu-ragu dan gantikanlah kepada perkara yang tidak meragukan.”
(Lihat
Syarh al-Arba’in al-Nawawiyah,
hlm. 61)
Maka, tidak guna kita memperoleh sedikit laba keuntungan, tetapi kita terdedah kepada sistem ribawi dalam mana-mana agensi yang terkait dengan hal ini.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Ulama’ berbeza pandangan sama ada al-Hasan al-Basri pernah mendengar daripada Abu Hurairah R.A atau tidak. Al-Hakim menyebut: “
Para guru kami berbeza pendapat mengenai status al-Hasan, adakah dia pernah mendengar daripada Abu Hurairah? Jika sahih beliau pernah mendengar daripada Abu Hurairah, maka hadis ini sahih.”
(Lihat
Nasb al-Rayah,
2/476) Penulis kitab
‘Aun al-Ma’bud
menyebut, hadith ini
munqati’
(terputus sanadnya), kerana al-Hasan tidak mendengar daripada Abu Hurairah R.A. (Lihat
‘Aun al-Ma’bud,
9/129)
Bertarikh: 18 September 2023 bersamaan 3 Rabiulawwal 1445


#3104: Bolehkah Menunaikan Umrah dalam Tempoh ‘Iddah Kematian Suami?

Soalan:
Assalamualaikum Dato’ Seri. Kami baru kehilangan ayah semalam dan emak saya sedang di dalam tempoh ‘iddah. Kami telah merancang untuk pergi umrah (segala pembayaran telah dibuat) pada bulan 10. Mak saya telah berumur 67 tahun. Persoalannya, bolehkah emak saya pergi menunaikan umrah bersama kami pada bulan 10 nanti, atau dia kena melengkapkan tempoh ‘iddah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَالَّذِينَ يُتَوَفَّوْنَ مِنكُمْ وَيَذَرُونَ أَزْوَاجًا يَتَرَبَّصْنَ بِأَنفُسِهِنَّ أَرْبَعَةَ أَشْهُرٍ وَعَشْرًا ۖ
Maksudnya:
“Dan orang-orang yang meninggal dunia di antara kamu, sedang mereka meninggalkan isteri-isteri hendaklah isteri-isteri itu menahan diri mereka (beridah) selama empat bulan sepuluh hari.”
(Surah al-Nisa’: 234)
Dapat difahami melalui firman Allah SWT di atas, ‘iddah bagi perempuan yang kematian suami adalah 4 bulan 10 hari dan termasuk di dalam bilangan ‘iddah tersebut adalah hukum ihdad (berkabung) bagi si isteri. Ini berdasarkan sebuah hadith daripada Ummu ‘Atiyyah R.Anha meriwayatkan bahawasanya Rasulullah SAW bersabda:
 لاَ تُحِدُّ امْرَأَةٌ عَلَى مَيِّتٍ فَوْقَ ثَلاَثٍ إِلاَّ عَلَى زَوْجٍ أَرْبَعَةَ أَشْهُرٍ وَعَشْرًا وَلاَ تَلْبَسُ ثَوْبًا مَصْبُوغًا إِلاَّ ثَوْبَ عَصْبٍ وَلاَ تَكْتَحِلُ وَلاَ تَمَسُّ طِيبًا إِلاَّ إِذَا طَهُرَتْ نُبْذَةً مِنْ قُسْطٍ أَوْ أَظْفَارٍ
Maksudnya:
 “Janganlah seorang wanita itu berihdad (berkabung) ke atas si mati melebihi tiga hari melainkan ke atas suami iaitu selama empat bulan sepuluh hari. Dan janganlah dia memakai pakaian bercorak dan berwarna-warni melainkan pakaian yang berwarna putih dan dia juga tidak boleh bercelak serta memakai wangian. Adapun ketika haid maka diperbolehkan baginya untuk mengenakan sedikit wangian dengan cebisan kapas/kain untuk menghilangkan bau tidak enak.”
Riwayat Muslim (938)
Justeru, secara asasnya, seorang wanita yang berada dalam iddah kematian suami, tidak boleh keluar daripada rumahnya sepanjang tempoh iddah dan berkabung. Hal ini kerana wanita yang berada di dalam ‘iddah kerana kematian wajib ke atasnya melakukan perkara seperti berikut:
Berkabung atas kematian suaminya dengan tidak berhias dan mengenakan bau-bauan seperti bersolek, berhias, memakai baju berwarna terang, memakai barang kemas dan selainnya.
Wajib menetap di rumah yang didudukinya selama tempoh ‘iddah. Isteri juga tidak dibenarkan keluar melainkan sekiranya ada keperluan dan hajat seperti membeli keperluan makanan dan seumpamanya. (Lihat
al-Fiqh al-Manhaji,
 3/71-73)
Dalam menjawab persoalan di atas,
ia tidak dibolehkan. Jumhur ulama’ telah berpendapat bahawa wanita yang ber’iddah kerana suaminya meninggal dunia adalah tidak boleh melaksanakan ibadah haji atau umrah.
Ibn al-Munzir menyebut: “Mereka berbeza pendapat berkenaan perjalanan wanita beriddah untuk melaksanakan haji dan umrah. Umar bin al-Khattab telah melarang hal itu, dan hal tersebut telah diriwayatkan oleh Uthman bin ‘Affan. Mereka yang turut berpendapat sedemikian adalah Ibn al-Musayyib, al-Qasim bin Muhammad, Imam al-Syafi’i,
ashab al-ra’yi,
 Abu ‘Ubaid, dan dihikayatkannya oleh Abu Ubaid daripada al-Thauri. Imam Malik berkata: “Wanita tersebut dikembalikan (ke daerahnya) jika dia belum memulakan ihramnya.” Abu Bakar berkata:  “Aku berpendapat dengan pendapat yang pertama.” (Lihat
al-Isyraf,
5/342)
Syeikh al-Islam Ibn Taimiyyah pernah ditanya: “Berkenaan seorang wanita yang berazam untuk melaksanakan haji bersama suaminya, lalu kemudian suaminya meninggal dunia pada bulan Sya’ban. Adakah dia boleh melaksanakan haji?” Lalu beliau menjawab: “Dia tidak boleh melaksanakan musafir untuk ibadah haji selama tempoh ‘iddah disebabkan suaminya yang meninggal dunia, berdasarkan mazhab yang empat.” (Lihat
Majmu’ al-Fatawa,
29/34)
Hujah mereka adalah berdasarkan hadith daripada Zainab binti Ka’ab bin ‘Ajrah, katanya: “Bahawa Furai’ah (الْفُرَيْعَةَ) binti Malik bin Sinan – beliau ialah saudara perempuan Abu Sa’id al-Khudri – telah mengkhabarkan kepadanya:
أَنَّهَا جَاءَتْ إِلَى رَسُولِ اللَّهِ صَلَّى اللهُ عَلَيْهِ وَسَلَّمَ تَسْأَلُهُ أَنْ تَرْجِعَ إِلَى أَهْلِهَا فِي بَنِي خُدْرَةَ ، فَإِنَّ زَوْجَهَا خَرَجَ فِي طَلَبِ أَعْبُدٍ لَهُ أَبَقُوا ، حَتَّى إِذَا كَانُوا بِطَرَفِ الْقَدُومِ لَحِقَهُمْ فَقَتَلُوهُ ، فَسَأَلْتُ رَسُولَ اللَّهِ صَلَّى اللهُ عَلَيْهِ وَسَلَّمَ : أَنْ أَرْجِعَ إِلَى أَهْلِي ، فَإِنِّي لَمْ يَتْرُكْنِي فِي مَسْكَنٍ يَمْلِكُهُ ، وَلَا نَفَقَةٍ ؟ ، قَالَتْ : فَقَالَ رَسُولُ اللَّهِ صَلَّى اللهُ عَلَيْهِ وَسَلَّمَ: ( نَعَمْ )، قَالَتْ: فَخَرَجْتُ حَتَّى إِذَا كُنْتُ فِي الْحُجْرَةِ ، أَوْ فِي الْمَسْجِدِ ، دَعَانِي ، أَوْ أَمَرَ بِي ، فَدُعِيتُ لَهُ ، فَقَالَ: ( كَيْفَ قُلْتِ ؟) ، فَرَدَدْتُ عَلَيْهِ الْقِصَّةَ الَّتِي ذَكَرْتُ مِنْ شَأْنِ زَوْجِي ، قَالَتْ: فَقَالَ: ( امْكُثِي فِي بَيْتِكِ حَتَّى يَبْلُغَ الْكِتَابُ أَجَلَهُ ) ، قَالَتْ: فَاعْتَدَدْتُ فِيهِ أَرْبَعَةَ أَشْهُرٍ وَعَشْرًا ، قَالَتْ : فَلَمَّا كَانَ عُثْمَانُ بْنُ عَفَّانَ أَرْسَلَ إِلَيَّ فَسَأَلَنِي عَنْ ذَلِكَ ، فَأَخْبَرْتُهُ فَاتَّبَعَهُ ، وَقَضَى بِهِ “
Maksudnya: “Bahawa dia (Furai’ah) telah menghadap Rasulullah SAW untuk bertanya kepada Baginda, bahawa dia akan kembali kepada keluarganya di Bani Khudrah. Dan sesungguhnya suaminya telah keluar darinya untuk mencari para hamba yang ada bersamanya, sehingga mereka hampir tiba, lalu dia menyusul mereka dan mereka pun membunuhnya. Maka aku bertanya kepada Rasulullah SAW: “Apakah aku kembali kepada keluargaku, kerana aku tidak ditinggalkan sebuah rumah miliknya, dan juga tidak ada nafkah?” Maka Nabi SAW bersabda, “Ya.”
Dia berkata, “Maka aku pun keluar sehingga aku berada di
hujrah
, atau di masjid, maka Baginda memanggilku atau menyuruhku, dan aku dipanggil untuk menghadap Baginda, maka Baginda bersabda, “Apa yang anda katakan?” Maka aku pun mengulangi semula cerita yang aku sebutkan berkenaan keadaan suamiku, lalu Baginda bersabda, “Berdiamlah di rumahmu sehingga masa ‘iddahmu selesai.” Dia berkata, “Maka aku pun menjalani tempoh ‘iddah selama empat bulan sepuluh hari.” Dia berkata, “Ketika Uthman bin Affan telah mengutus seseorang kepadaku berkait dengan masalah ini, maka aku pun mengkhabarkan kepadanya, dan beliau pun mengikutinya, dan beliau memutuskan dengan hal itu.”
Riwayat Abu Daud (2300) dan al-Tirmizi (1204), kata beliau: “Ini adalah hadith hasan sahih.”
Menurut mereka, hadith Furai’ah di atas menunjukkan akan wajibnya berdiam di dalam rumahnya, dan kewajiban ini dibataskan dengan waktu dan berlalu dengan berlalunya waktu tersebut. Adapun haji atau umrah, maka boleh ditangguhkan pada waktu yang akan datang.
Terdapat sebuah kaedah, di mana ketika ada banyaknya kewajiban, maka hendaklah mendahulukan apa yang tidak mungkin ditangguh waktunya, daripada apa yang boleh ditangguh. Al-Qarafi berkata:
قَاعِدَةٌ: إِذَا تَزَاحَمَتِ الْوَاجِبَاتُ قُدِّمَ الْمُضَيَّقَ عَلَى الْمُوَسَّعِ، وَالْفَوْرِيِّ عَلَى التَّرَاخِي، وَالْأَعْيَانَ عَلَى الْكِفَايَةِ لِأَنَّ التَّضْيِيقَ فِي الْوَاجِبِ يَقْتَضِي اهْتِمَامَ الشَّرْعِ بِهِ وَكَذَلِكَ الْمَنْعُ مِنْ تَأْخِيرِهِ بِخِلَافِ مَا جُوِّزَ تَأْخِيرُهُ
Maksudnya:
“Sebuah kaedah: Jika terdapat banyak kewajiban (yang mesti dikerjakan), maka didahulukan yang waktunya sempit daripada yang waktunya luas, didahulukan yang segera daripada yang anjal, didahulukan yang fardhu ‘ain daripada yang fardhu kifayah, kerana yang waktunya sempit memerlukan perhatian Syariat terhadapnya, demikian larangan daripada menundanya, berbeza dengan yang boleh ditunda.
” (Lihat
al-Zakhirah fi Furu’ al-Malikiyyah
, 3/183)
Ibn Qudamah berkata:
 وَلَوْ كَانَتْ عَلَيْهَا حِجَّةُ الْإِسْلَامِ، فَمَاتَ زَوْجُهَا، لَزِمَتْهَا الْعِدَّةُ فِي مَنْزِلِهَا وَإِنْ فَاتَهَا الْحَجُّ؛ لِأَنَّ الْعِدَّةَ فِي الْمَنْزِلِ تَفُوتُ، وَلَا بَدَلَ لَهَا، وَالْحَجُّ يُمْكِنُ الْإِتْيَانُ بِهِ فِي غَيْرِ هَذَا الْعَامِ.
Maksudnya: “
Sekiranya bagi wanita tersebut adalah haji Islam (haji pertama), lalu suaminya meninggal dunia, maka dia wajib menjalani ‘iddah di rumahnya, walaupun tertinggal untuk menunaikan ibadah haji, kerana masa ‘iddah di rumah berlalu dan tidak ada gantinya, sementara haji boleh dilakukan walaupun bukan pada tahun ini.”
(Lihat
al-Mughni,
11/305)
Perkara ini dikuatkan dengan apa yang diriwayatkan daripada Sa’id bin al-Musayyib, katanya:
أَنَّ عُمَرَ بْنَ الْخَطَّابِ ، كَانَ يَرُدُّ الْمُتَوَفَّى عَنْهُنَّ أَزْوَاجُهُنَّ مِنَ الْبَيْدَاءِ ، يَمْنَعُهُنَّ الْحَجَّ
Maksudnya:
“Bahawa ‘Umar bin al-Khattab R.A dahulu mengembalikan para wanita yang suaminya meninggal dunia dari Baida’, dan melarang mereka untuk mengerjakan ibadah haji.”
Riwayat Imam Malik dalam al-Muwatta’ (2194)
Penutup
Isu seperti ini sudah dibahaskan beberapa kali dalam Muzakarah Haji Peringkat Kebangsaan. Kesimpulannya, wanita dalam iddah hendaklah meneruskan iddahnya dan menangguhkan haji atau umrah kerana sifatnya
tarakhi
mengikut mazhab Syafi’i.
Malah, jika dalam isu haji sekalipun, pihak Tabung Haji boleh meluluskan permohonan wanita tersebut untuk beriddah terlebih dahulu dan akan diberi peluang pada tahun seterusnya. Inilah yang baik dan terpakai dalam isu yang sedang dihadapi oleh wanita yang beriddah dengan sebab kematian suaminya.
Justeru, kami katakan bahawa jalanilah iddah terlebih dahulu. Selepas selesai daripada iddah, barulah pergi bersama-sama menunaikan umrah ke tanah suci Makkah.
Akhir kalam, marilah kita sama-sama berdoa agar Allah SWT sentiasa berikan kita kebaikan di dunia dan juga di akhirat:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya:
“Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”
Bertarikh: 18 September 2023 bersamaan 3 Rabiulawwal 1445


#3105: Tangan Berinai Ketika Mandi Wajib

Soalan:
Assalamualaikum Dato’ Seri. Adakah wajib untuk dihilangkan sesuatu di tangan sebelum mandi wajib? Contohnya ada sesuatu di tangan seperti terkena inai dan susah untuk dihilangkan. Ia mungkin boleh dihilangkan, tetapi ambil masa yang lama sedikit.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
 يَا أَيُّهَا الَّذِينَ آمَنُوا لَا تَقْرَبُوا الصَّلَاةَ وَأَنتُمْ سُكَارَىٰ حَتَّىٰ تَعْلَمُوا مَا تَقُولُونَ وَلَا جُنُبًا إِلَّا عَابِرِي سَبِيلٍ حَتَّىٰ تَغْتَسِلُوا ۚ
Maksudnya: “
Wahai orang-orang yang beriman, janganlah kamu hampiri sembahyang (mengerjakannya) sedang kamu dalam keadaan mabuk, hingga kamu sedar dan mengetahui akan apa yang kamu katakan. Dan janganlah pula (hampiri masjid) sedang kamu dalam keadaan junub (berhadas besar) – kecuali kamu hendak melintas sahaja – hingga kamu mandi bersuci.”
Surah al-Nisa’ (43)
Al-Maraghi menyatakan bahawa makna ayat di atas adalah sekiranya seseorang itu hendak bangun bagi mendirikan solat dan masih lagi dalam keadaan berhadas. Hal ini kerana seluruh kaum Muslimin menyatakan bahawa bersuci (yakni berwuduk dan mandi wajib) tidak diwajibkan ke atas orang yang ingin mengerjakan solat melainkan dia masih dalam keadaan berhadas. (Lihat
Tafsir al-Maraghi
, 6/61)
Secara asasnya, antara syarat sah wudhu (dan mandi wajib) adalah tidak terdapat perkara yang menghalang air daripada terkena pada anggota wudhu’ dan mengalirkan air pada anggota yang dibasuh. (Lihat
al-Mu’tamad fi al-Fiqh al-Syafi’i,
1/70)
Selain itu, bukan semua bahan yang melekat pada kulit itu akan menghalang air daripada sampai ke anggota wudhu’. Imam al-Nawawi berkata:
وَلَوْ بَقِيَ عَلَى الْيَدِ وَغَيْرِهَا أَثَرُ الْحِنَّاءِ وَلَوْنُهُ دُونَ عَيْنِهِ أَوْ أثر دُهْنٍ مَائِعٍ بِحَيْثُ يَمَسُّ الْمَاءُ بَشَرَةَ الْعُضْوِ وَيَجْرِي عَلَيْهَا لَكِنْ لَا يَثْبُتُ صَحَّتْ طَهَارَتُهُ
Maksudnya:
“Sekiranya berbaki pada tangan kesan inai dan warnanya tanpa ain fizikalnya, atau kesan minyak cair yang jika air menyentuh dan lalu atas anggota itu, nescaya tidak akan melekat; maka sahlah taharahnya.”
(Lihat
al-Majmu’,
1/467)
Al-Syarwani pula menjelaskan:
وَلَوْ كَانَ عَلَى أَعْضَائِهِ أَثَرُ دُهْنٍ مَائِعٍ فَتَوَضَّأَ وَأَمَسَّ الْمَاءَ الْبَشَرَةَ وَجَرَى عَلَيْهَا وَلَمْ يَثْبُتْ صَحَّ وُضُوءُهُ؛ لِأَنَّ ثُبُوتَ الْمَاءِ لَيْسَ بِشَرْطٍ
Maksudnya:
“Sekiranya pada anggotanya terdapat kesan minyak yang cair (tidak pejal), lalu dia berwudhu’, kemudian air wudhu’ itu menyentuh dan lalu di atas kawasan anggota yang berminyak itu, sekalipun tidak melekat (kerana sifat minyak yang tidak bercampur dengan air), sah wudhu’nya. Ini kerana melekatnya air bukanlah syarat sah wudhu’.”
(Lihat
Hasyiyah al-Syarwani ‘ala al-Tuhfah,
1/187)
Justeru, kami katakan bahawa sekiranya inai tersebut adalah telap air, maka tiada masalah dan sah mandi wajib tersebut. Tetapi, jika ia tidak telap air, maka hukumnya adalah tidak dibolehkan.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 18 September 2023 bersamaan 3 Rabiulawwal 1445


#3106: Cadangan untuk Mempercepatkan Proses Sesuatu Urusan

Soalan:
Assalamualaikum Dato’ Seri. Saya seorang Peguam yang mengendalikan urusan jual beli hartanah. Terdapat suatu urusan jual beli tanah melibatkan beberapa Tuan Tanah Bersama yang mana salah satu tuan tanah adalah Baitulmal. Kesemua tuan tanah kecuali Baitulmal telah bersetuju untuk menjual tanah tersebut atas harga yang telah dipersetujui dengan pembeli. Walau bagaimanapun, bagi bahagian Baitulmal, perlu mendapat kelulusan daripada Baitulmal. Isu yang timbul adalah, proses untuk mendapat kelulusan Baitulmal (nota, setiap Baitulmal di bawah Majlis Agama Negeri dan proses tertakluk kepada Majlis Agama Negeri masing-masing) ada kalanya menghampiri tempoh satu tahun kerana dimaklumkan ada beberapa peringkat mesyuarat, pengesahan minit mesyuarat, kelulusan beberapa pihak yang perlu diperolehi. Dalam keadaan ini, semua pihak ambil maklum dan faham atas tanggung jawab Baitulmal untuk bersifat teliti dan menjalankan amanah dengan adil, namun adakah dengan praktis amalan ini akan berlaku adil kepada tuan tanah yang lain? Kesan daripada tempoh yang terlalu panjang, terdapat risiko pembeli membatalkan proses pembelian. Selain itu, sekiranya berlaku kematian kepada mana-mana tuan tanah sepanjang menunggu mendapat kelulusan pihak Baitulmal yang agak panjang, urusniaga tersebut tidak dapat diteruskan dan hajat tuan tanah tersebut tidak dapat dipenuhi. Sebagai tambahan, saya maklum bahawa bidang kuasa Hal Ehwal Agama tertakluk kepada setiap negeri. Terdapat Majlis Agama Negeri yang dapat membuat proses kelulusan ini dengan segera dan munasabah. Namun, terdapat Majlis Agama Negeri yang mengambil masa terlalu lama. Di kesempatan ini, saya syorkan bahawa suatu keseragaman atau suatu tempoh garis masa yang munasabah dan adil untuk semua pihak perlu ditetapkan dan dipatuhi. Terima kasih. Semoga Allah memberkati Dato’ Seri dan semua dunia dan akhirat. Amin.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab soalan di atas, terlebih dahulu kita hendaklah mengetahui bahawa setiap Baitulmal ada bidang kuasa yang telah diperuntukkan mengikut enakmen negeri masing-masing. Dalam erti kata lain, di negara kita, Malaysia, Baitulmal ditadbir oleh Majlis Agama Islam Negeri (MAIN) selaras Perlembagaan Persekutuan yang meletakkan bidang kuasa agama di bawah negeri. Seterusnya, Baitulmal negeri beroperasi mengikut Undang-undang Pentadbiran Agama Islam Negeri-Negeri dan struktur organisasinya di bawah MAIN.
Kehendak saudara untuk mempercepatkan atau menyegerakan tempoh proses bagi mendapatkan kelulusan, amat kami sokong kerana ia akan lebih memudahkan urusan ramai pihak yang terlibat.
 Hal ini selari dengan kehendak Islam yang menyeru kepada umatnya untuk memudahkan urusan orang lain seperti yang terkandung dalam hadith, di mana Rasulullah SAW bersabda:
مَن نَفَّسَ عن مُؤْمِنٍ كُرْبَةً مِن كُرَبِ الدُّنْيَا، نَفَّسَ اللَّهُ عنْه كُرْبَةً مِن كُرَبِ يَومِ القِيَامَةِ، وَمَن يَسَّرَ علَى مُعْسِرٍ، يَسَّرَ اللَّهُ عليه في الدُّنْيَا وَالآخِرَةِ، وَمَن سَتَرَ مُسْلِمًا، سَتَرَهُ اللَّهُ في الدُّنْيَا وَالآخِرَةِ، وَاللَّهُ في عَوْنِ العَبْدِ ما كانَ العَبْدُ في عَوْنِ أَخِيهِ
Maksudnya
: “
Sesiapa yang membebaskan seseorang daripada kesusahan dunia maka Allah akan melepaskannya daripada kesusahan hari kiamat. Sesiapa yang memudahkan orang yang dalam kesusahan maka Allah akan memudahkannya di dunia dan akhirat. Sesiapa yang menutup aib saudaranya yang Islam maka Allah akan menutup aibnya di dunia dan akhirat. Allah akan membantu hamba selagi mana hamba membantu saudaranya.
”
Riwayat Muslim (2699)
Kami juga mengambil kesempatan di sini berdoa agar Baitulmal akan terus maju jaya  dan terkehadapan sebagai sebuah badan yang mengurus dan mengendalikan sumber kewangan dan harta umat Islam yang berada dibawah pentadbirannya. Ditambah lagi dengan kebijaksanaan Tuanku sebagai ketua agama Islam bagi negeri masing-masing akan menjadikan ia lebih cekap dan efisien terutamanya dalam menguruskan harta-harta umat Islam.
Cita-cita kami agar institusi Islam sama ada perbankan, ekonomi, pendidikan, gadaian, pentadbiran dan lain-lain lagi sentiasa berada di puncak kesiapsiagaan, efisien, inovasi, kreatif dan profesional bukan sekadar boleh menyaingi institusi terkemuka bahkan jauh lebih baik serta mempunyai
good governance
yang tinggi. Ini sudah tentu menjadi salah satu
uslub
dakwah dengan
lisan al-hal
yang sudah tentu akan diikuti oleh segenap khalayak masyarakat.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ أَعِنَّا عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
“Ya Allah, tolonglah kami untuk zikir kepada-Mu, bersyukur kepada-Mu dan elok dalam beribadat kepada-Mu.”
Bertarikh: 18 September 2023 bersamaan 3 Rabiulawwal 1445


#3107: Was-Was Ketika Mandi Wajib

Soalan:
Assalamualaikum Dato’ Seri. Saya mandi wajib dengan memakai seluar dalam untuk mengelakkan tersentuh zakar untuk menjaga wudhu’. Semasa mandi, saya rasa seperti keluar sesuatu, lalu timbul was-was kerana tidak dapat dipastikan keluar kencing atau tidak, dan tidak pasti jika saya melakukan istibra’ sebelum mandi. Bagaimana status wudhu’ saya dan adakah seluar dalam itu najis jika diteruskan bermandi dengannya. Mohon penerangan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab isu di atas, kami katakan bahawa basuhlah seluar dalam itu, yakni ketika tengah mandi itu terus basuh. Tidak perlu ragu-ragu tentang perkara itu. Suka juga untuk kami nasihati supaya tinggalkan keraguan kerana keraguan itu datangnya daripada syaitan.
Diriwayatkan daripada Hasan bin Ali R.Anhuma, bahawa Rasulullah SAW bersabda:
دَعْ مَا يَرِيبُكَ إِلَى مَا لاَ يَرِيبُكَ
Maksudnya:
 “
Tinggalkanlah apa yang menjadi keraguan kepadamu kepada yang tidak meragukan.”
Riwayat al-Tirmizi (2708)
Al-Hafiz Ibn Hajar Al-Asqalani menukilkan ucapan Al-Khattabi berkenaan maksud di sebalik hadith ini. Beliau berkata: “Setiap apa yang kamu ragu padanya maka lebih baik menjauhinya.” (Lihat
Fath al-Bari,
4/293)
Ibn Daqiq al-‘Id berkata maksud yang meragukan kamu ialah:
“Tinggalkan sesuatu yang menjadikan kamu ragu-ragu dan gantikanlah kepada perkara yang tidak meragukan.”
(Lihat
Syarh al-Arba’in al-Nawawiyah,
hlm. 61)
Justeru, tinggalkanlah perasaan was-was itu. Akhir sekali, selepas keluar itu, basuhlah sekali lagi. Maka dengan itu, dikira selesai.
Kami ingatkan kepada diri kami dan semua umat Islam agar sentiasa mematuhi perintah Allah SWT dengan meninggalkan segala perkara yang boleh menjadi mainan syaitan sehingga melalaikan kita, menghanyutkan kita dan mendatangkan kepada kita sebarang bentuk was-was. Justeru, hendaklah kita mujahadah nafsu dalam bertarung menentang was-was.
Akhirnya, semoga Allah SWT memberikan kita kefahaman dalam memahami agama ini. Kami akhiri dengan doa:
اللَّهُمَّ أَرِنَا الْحَقَّ حَقًّا، وَارْزُقْنَا اتِّبَاعَهُ، وَأَرِنَا الْبَاطِلَ بَاطِلًا، وَارْزُقْنَا اجْتنِاَبَهُ، وَلَا تَجْعَلْهُ مُلْتَبِسًا عَلَيْنَا فَنَضِلَّ، وَاجْعَلْنَا لِلْمُتَّقِينَ إِمَامًا
Maksudnya:
“Ya Allah, tunjukkanlah kepada kami kebenaran itu sebagai kebenaran, dan rezekikanlah kepada kami untuk mengikutinya. Dan tunjukkanlah kepada kami kebatilan itu sebagai kebatilan dan rezekikanlah kepada kami untuk menjauhinya, dan jangan jadikannya terkeliru atas kami sehingga kami sesat. Dan jadikanlah kami sebagai pemimpin bagi orang yang bertaqwa.”
Bertarikh: 18 September 2023 bersamaan 3 Rabiulawwal 1445


#3108: Solat di Sisi Imam Kerana Saf Telah Penuh

Soalan:
Assalamualaikum Dato’ Seri. Ketika solat di sesetengah surau stesen minyak, ruang suraunya agak sempit. Ada juga yang terpaksa beratur menunggu giliran untuk solat. Jadi, persoalannya, boleh tak saya solat di sebelah imam, kerana saf telah penuh, disebabkan sempitnya ruang solat itu.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Secara asasnya, perlu kita fahami terlebih dahulu berkenaan kedudukan imam dan makmum ketika berjemaah dalam solat. Hal ini dapat dilihat melalui hadith yang diriwayatkan daripada Ibn ‘Abbas R.Anhuma, katanya:
صَلَّيْتُ مَعَ النَّبِيِّ صلى الله عليه وسلم ذَاتَ لَيْلَةٍ فَقُمْتُ عَنْ يَسَارِهِ، فَأَخَذَ رَسُولُ اللَّهِ صلى الله عليه وسلم بِرَأْسِي مِنْ وَرَائِي، فَجَعَلَنِي عَنْ يَمِينِهِ،
Maksudnya:
“Aku telah solat bersama dengan Nabi SAW pada suatu malam, maka aku berdiri di sebelah kiri Nabi. Lalu Baginda SAW pun memegang di belakang kepalaku, dan meletakkan aku di sebelah kanan Baginda.”
Riwayat al-Bukhari (726)
Imam al-Nawawi menyatakan bahawa daripada hadith ini, dapat diambil hukum bagaimana kedudukan apabila hanya ada seorang imam dan seorang makmum. Maka kedudukan makmum adalah di sebelah imam. Sekiranya makmum dua orang atau lebih, maka kedudukan mereka di belakang imam sepertimana yang dijelaskan:
“Sekiranya hadir imam dan dua orang makmum, maka dikedepankan imam dan dua orang makmum melakukan saf di belakang.”
Meskipun pendapat di atas adalah pendapat jumhur ulama’, terdapat juga ulama’ yang berlainan pendapat daripada pendapat di atas seperti Abdullah bin Mas’ud dan dia pengikutnya ‘Alqamah dan al-Aswad. Sesungguhnya mereka berkata bahawa hendaklah imam dan dua makmum semuanya duduk dalam satu saf. (Lihat
al-Majmu’ Syarh al-Muhazzab,
4/297)
Meskipun begitu, bagi makmum yang berdiri di sebelah imam hendaklah memastikan kedudukan makmum sentiasa di belakang imam, seperti yang disebut oleh Ibn Naqib:
“Sekiranya tumit makmum lebih terkehadapan daripada tumit imam, maka tidak sah solatnya.”
(Lihat
‘Umdah al-Salik,
1/72)
Dalam isu di atas juga, terdapat sebuah hadith daripada Aisyah R.Anha, katanya:
وَالنَّاسُ عُكُوفٌ فِي الْمَسْجِدِ يَنْتَظِرُونَ رَسُولَ اللهِ صَلَّى اللهُ عَلَيْهِ وَسَلَّمَ لِصَلَاةِ الْعِشَاءِ الْآخِرَةِ، قَالَتْ: فَأَرْسَلَ رَسُولُ اللهِ صَلَّى اللهُ عَلَيْهِ وَسَلَّمَ إِلَى أَبِي بَكْرٍ أَنْ يُصَلِّيَ بِالنَّاسِ، فَأَتَاهُ الرَّسُولُ فَقَالَ: إِنَّ رَسُولَ اللهِ صَلَّى اللهُ عَلَيْهِ وَسَلَّمَ يَأْمُرُكَ أَنْ تُصَلِّيَ بِالنَّاسِ، فَقَالَ أَبُو بَكْرٍ وَكَانَ رَجُلًا رَقِيقًا يَا عُمَرُ صَلِّ بِالنَّاسِ، قَالَ: فَقَالَ عُمَرُ: أَنْتَ أَحَقُّ بِذَلِكَ، قَالَتْ: فَصَلَّى بِهِمْ أَبُو بَكْرٍ تِلْكَ الْأَيَّامَ، ثُمَّ إِنَّ رَسُولَ اللهِ صَلَّى اللهُ عَلَيْهِ وَسَلَّمَ وَجَدَ مِنْ نَفْسِهِ خِفَّةً فَخَرَجَ بَيْنَ رَجُلَيْنِ أَحَدُهُمَا الْعَبَّاسُ، لِصَلَاةِ الظُّهْرِ وَأَبُو بَكْرٍ يُصَلِّي بِالنَّاسِ فَلَمَّا رَآهُ أَبُو بَكْرٍ ذَهَبَ لِيَتَأَخَّرَ فَأَوْمَأَ إِلَيْهِ النَّبِيُّ صَلَّى اللهُ عَلَيْهِ وَسَلَّمَ أَنْ لَا يَتَأَخَّرَ وَقَالَ لَهُمَا: «أَجْلِسَانِي إِلَى جَنْبِهِ» فَأَجْلَسَاهُ إِلَى جَنْبِ أَبِي بَكْرٍ، وَكَانَ أَبُو بَكْرٍ يُصَلِّي وَهُوَ قَائِمٌ بِصَلَاةِ النَّبِيِّ صَلَّى اللهُ عَلَيْهِ وَسَلَّمَ وَالنَّاسُ يُصَلُّونَ بِصَلَاةِ أَبِي بَكْرٍ، وَالنَّبِيُّ صَلَّى اللهُ عَلَيْهِ وَسَلَّمَ قَاعِدٌ
Maksudnya:  (Pada suatu ketika, Rasulullah SAW sedang sakit). Orang ramai telah berkumpul di dalam masjid menunggu Rasulullah untuk solat Isya’. Baginda pun mengutuskan seseorang untuk menemui Abu Bakr supaya dia dapat menjadi imam solat (menggantikan Rasulullah). Maka utusan Rasulullah pun menemui Abu Bakr dan menyebut: “Rasulullah memerintahkan engkau supaya mengimamkan orang ramai dalam solat.” Abu Bakr berkata (kepada ‘Umar): “Wahai ‘Umar, solatlah bersama orang ramai (sebagai imam).” Maka ‘Umar pun menjawab: “Engkau lebih berhak untuk itu.” Maka Abu Bakr pun solat mengimamkan orang ramai untuk beberapa hari. Ketika Rasulullah merasa sedikit kebah daripada sakitnya, Baginda pun keluar dengan dipapah oleh dua orang yang salah seorangnya adalah al-’Abbas, untuk solat Zuhur.
Pada ketika itu, Abu Bakr sedang solat sebagai imam kepada orang ramai. Tatkala Abu Bakr menyedari kehadiran Rasulullah, maka beliau pun mundur ke belakang. Akan tetapi, Baginda segera memberi isyarat kepadanya agar tidak mundur, dan tetap di posisi asalnya (posisi sebagai imam). Lalu Rasulullah pun mengarahkan kepada orang yang memapahnya: “
Dudukkanlah aku di sisi Abu Bakr (sejajar di sebelah imam).”
Maka mereka pun mendudukkan Rasulullah di sisi Abu Bakr.
Abu Bakr ketika itu tetap solat dengan berdiri bermakmumkan Rasulullah. Dan orang di belakang pula mengikuti solat Abu Bakr, manakala Nabi ketika itu solat dalam keadaan duduk.”
Riwayat Muslim (418)
Maka, berdasarkan hadith di atas, sesiapa yang memasuki masjid atau tempat solat dan mendapati masjid telah penuh dan saf-saf telah sempurna, dia boleh masuk membelah saf menuju ke bahagian hadapan untuk mengambil posisi berdiri di sisi imam. Ini adalah sebagaimana yang dilakukan oleh Rasulullah SAW ketika sedang sakit seperti hadith di atas, di mana Baginda datang membelah saf hingga ke saf paling hadapan dan duduk di sisi imam (Abu Bakar). (Lihat
Fiqh al-Sunnah,
2/529)
Justeru, dapat difahami bahawa tidaklah menjadi masalah untuk makmum berdiri di sebelah imam ketika surau terlalu padat dan waktu solat telah singkat. Namun, hendaklah sedaya upaya memastikan tumit makmum di belakang tumit imam.
Penutup
Sesungguhnya, solat hendaklah dilakukan dengan ilmu dan keyakinan yang penuh, berbetulan mengikut kehendak neraca syarak. Jika ini kita dapat lakukan sudah pasti solat kita akan diterima oleh Allah SWT.
Begitu juga, apabila kita ingin melakukan solat secara berjemaah, maka, hendaklah memahami fiqh solat jemaah agar ia berbetulan mengikut kehendak syarak. Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Bertarikh: 18 September 2023 bersamaan 3 Rabiulawwal 1445


#3109: Angkat Takbir Selepas Rakaat Kedua

Soalan:
Assalamualaikum Dato’ Seri. Saya mohon bertanya tentang angkat takbir selepas rakaat kedua mengikut riwayat Ibn ‘Umar. Adakah ia bermaksud hanya untuk rakaat kedua atau maksudnya selepas tahiyyat awal? Sebab kalau masbuk pun boleh jadi rakaat pertama dia sudah tahiyat awal mengikut imam. Dia bangkit angkat takbir juga walaupun tidak sampai dua rakaat.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan riwayat daripada Nafi’, yang menceritakan perbuatan Ibn ‘Umar R.Anhuma, menyebut:
 وَإِذَا قَامَ مِنَ الرَّكْعَتَيْنِ رَفَعَ يَدَيْهِ. وَرَفَعَ ذَلِكَ ابْنُ عُمَرَ إِلَى نَبِيِّ اللَّهِ صَلَّى اللهُ عَلَيْهِ وَسَلَّمَ.
Maksudnya:
“Dan apabila bangun daripada rakaat kedua, beliau mengangkat kedua-dua tangannya. Ibn ‘Umar menyandarkan hadith ini sebagai marfu’ kepada Nabi SAW.”
Riwayat al-Bukhari (739)
Dalam mazhab al-Syafi’i, sunat mengangkat tangan dalam solat pada empat tempat. Hal ini dijelaskan dalam kitab-kitab Fiqh, antaranya seperti disebut dalam kitab Safinah al-Naja
:
Fasal (pada menyatakan): disunatkan mengangkat tangan pada empat tempat iaitu takbiratul ihram, ketika hendak rukuk, ketika i’tidal dan ketika bangun daripada tasyahhud awal.
(Lihat
Safinah al-Naja’
,
 hlm. 63)
Dalam menjawab persoalan di atas, kami datangkan umum hadith daripada Abu Hurairah R.A, bahawa Rasulullah SAW bersabda:
إِنَّمَا جُعِلَ الإِمَامُ لِيُؤْتَمَّ بِهِ، فَلاَ تَخْتَلِفُوا عَلَيْهِ، فَإِذَا رَكَعَ، فَارْكَعُوا، وَإِذَا قَالَ: سَمِعَ اللهُ لِمَنْ حَمِدَهُ، فَقُولُوا: رَبَّنَا لَكَ الحَمْدُ، وَإِذَا سَجَدَ فَاسْجُدُوا، وَإِذَا صَلَّى جَالِسًا، فَصَلُّوا جُلُوسًا أَجْمَعُونَ،
Maksudnya
: “
Dijadikan imam itu untuk diikuti, maka janganlah kamu berbeza dengannya. Apabila dia rukuk, hendaklah kamu rukuk, apabila dia membaca
 ‘سَمِعَ اللهُ لِمَنْ حَمِدَهُ’,
hendaklah kamu membaca
 ‘رَبَّنَا لَكَ الحَمْدُ’.
Apabila dia sujud, sujudlah kamu. Jika imam solat sambil duduk, solatlah kamu sambil duduk (hukum ini telah dimansuhkan).
Riwayat al-Bukhari (722) dan Muslim (435) dengan sedikit perbezaan lafaz.
Imam al-Nawawi ketika mensyarahkan hadis ini beliau menyebut bahawa makmum wajib untuk mengikut imam ketika takbir, qiyam, rukuk, sujud dan lain-lain. (Lihat
al-Minhaj Syarh Sahih Muslim
, 4/131)
Dalam menjawab persoalan di atas, kami katakan bahawa jika seseorang ingin mengangkat takbir juga, maka tidak mengapa walaupun kedudukannya bukan pada rakaat kedua disebabkan dia masbuk. Dalam isu ini, adalah kerana dia mengikut imam.
Selain itu, masalah ini juga terdapat keluasan padanya kerana hukum mengangkat tangan itu sendiri selepas tahiyyat awal adalah termasuk dalam sunat hai’ah.
Semoga Allah memberikan kefahaman yang baik dalam melaksanakan ibadah kepadanya dan kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
“Wahai Tuhanku, jadikanlah aku orang yang mendirikan solat dan demikianlah juga zuriat keturunanku. Wahai Tuhan kami, perkenankanlah doa permohonanku.”
Bertarikh: 18 September 2023 bersamaan 3 Rabiulawwal 1445


#3110: Mengamalkan Selawat Yang Ma’thur

Soalan:
Assalamualaikum Dato’ Seri, Saya ada persoalan,  setahu saya selawat ke atas junjungan mulia. Nabi Muhammad SAW ada pelbagai. Ada selawat Ibrahimiyah,  selawat jibril dan lain-lain. Sebelum saya ada share tentang pentingnya selawat di dalam 1
group
.  Tapi ada beberapa orang yang bagitahuu jangan silap selawat dan selawat yang benar hanyalah selawat Ibrahimiyah dan selain darinya adalah ditolak. Betul ke begitu ustaz, mohon pencerahan. Syukran
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sesungguhnya amalan berselawat ke atas Rasulullah SAW merupakan satu amalan yang agung dan besar ganjarannya di sisi Allah SWT. Dalam menggambarkan keagungan dan kebesaran amalan tersebut, Allah SWT memulakan perintah untuk berselawat dengan dzat-Nya dan para malaikat terlebih dahulu, sebelum kita sebagai orang-orang beriman dituntut untuk mengucapkan selawat dan salam kepada Rasulullah SAW. Firman Allah SWT:
إِنَّ اللَّـهَ وَمَلَائِكَتَهُ يُصَلُّونَ عَلَى النَّبِيِّ ۚ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا
Maksudnya
:
“Sesungguhnya Allah dan malaikatNya berselawat (memberi segala penghormatan dan kebaikan) kepada Nabi (Muhammad SAW); wahai orang-orang yang beriman berselawatlah kamu kepadanya serta ucapkanlah salam sejahtera dengan penghormatan yang sepenuhnya.
”
(Surah al-Ahzab: 56)
Syeikh al-Maraghi dalam mentafsirkan ayat ini berkata: Wahai orang beriman, doakanlah supaya Nabi SAW mendapat rahmat, muliakan Baginda walau dengan apa cara yang kamu mampu lakukan. Umpamanya mengikut Baginda secara baik atau mematuhi setiap arahannya. Begitu juga, dengan cara mengucapkan selawat dan salam kepada Baginda dengan lidahmu. (Lihat
Tafsir al-Maraghi,
 11/5511)
Al-Qadhi Iyadh dalam kitab
al-Syifa bi Ta’rif Huquq al-Mustafa
  menyebut: Menurut Ibn Abbas R.Anhuma, makna ayat ini adalah, Allah SWT dan para malaikat sentiasa melimpahkan berkat kepada Nabi SAW. Ada juga yang mengertikan ayat ini dengan menyebut: Sesungguhnya Allah dan para malaikat sentiasa melimpahkan rahmat kepada Nabi.(Lihat
al-Syifa bi Ta’rif Huquq al-Mustafa
,hlm. 138-139)
Diriwayatkan daripada Husin Bin Ali Bin Abi Tolib bahawa Rasulullah SAW bersabda:
الْبَخِيلُ مَنْ ذُكِرْتُ عِنْدَهُ فَلَمْ يُصَلِّ عَلَيَّ
Maksudnya
:
 “Orang yang bakhil adalah orang yang apabila disebutkan namaku, maka dia tidak berselawat ke atasku.”
Riwayat Tarmizi(3546) dan Ahmad(1736)
Syeikh al-Mubarakfuri menukilkan bahawa Imam Ibn Kathir ada menyatakan selepas menyebut berkaitan hadith daripada Ali dan juga hadith daripada Abu Hurairah menunjukkan akan dalil wajibnya berselawat ke atas Nabi SAW setiap kali mendengar nama Baginda SAW. Ini merupakan pandangan sebahagian mazhab daripada ulama seperti al-Tahawi dan al-Halimi. (Lihat
Tuhfah al-Ahwazi,
 9/373)
Menjawab bagi persoalan di atas terlebih dahulu kami nyatakan antara lafaz-lafaz selawat yang sering diamalkan oleh orang ramai adalah seperti berikut:
Selawat Tafrijiyyah
اَللهُمَّ صَلِّ صَلاَةً كَامِلَةً وَسَلِّمْ سَلاَمًا تَامَّاعَلَى سَيِّدِنَا مُحَمَّدٍ تَنْحَلُّ بِهِ الْعُقَدُ وَتَنْفَرِجُ بِهِ الْكُرَبُ وَتُقْضَى بِهِ الْحَوَائِجُ وَتُنَالُ بِهِ الرَّغَائِبُ وَحُسْنُ الْخَوَاتِمِ وَيُسْتَسْقَى الْغَمَامُ بِوَجْهِهِ الْكَرِيْمِ وَعَلَى آلِهِ وَصَحْبِهِ فِى كُلِّ لَمْحَةٍ وَنَفَسٍ بِعَدَدِ كُلِّ مَعْلُوْمٍ لَكَ
Maksudnya
:
Ya Allah limpahkanlah selawat (rahmat) yang sempurna dan kesejahteraan yang sempurna ke atas junjungan kami Nabi Muhammad SAW, yang menjadi sebab terungkai segala kebuntuan dan terbuka segala kesusahan serta ditunaikan segala hajat dan dipenuhi segala keperluan serta dikurniakan husnu khatimah dan dikurniakan limpahan rahmat dengan keberkatan sosok tubuh (kemuliaan) Baginda SAW dan seluruh ahli keluarga Baginda dan sahabatnya dalam setiap kerdipan mata dan nafas setiap makhluk Engkau miliki.
(Lihat
al-Afdhal al-Salawat ‘ala Sayyid al-Sadat
, hlm. 61)
Selawat Ibrahimiyyah
اللَّهُمَّ صلِّ على محمَّدٍ وعلى آلِ محمَّدٍ كما صلَّيتَ على (آلِ) إبراهيمَ وبارِك على محمَّدٍ وعلى آلِ محمَّدٍ كما بارَكتَ على (آلِ) إبراهيمَ في العالمينَ إنّكَ حميدٌ مجيدٌ
Maksudnya
:
Ya Allah! Berilah selawat ke atas Muhammad dan keluarnya seperti mana Engkau berikan selawat ke atas keluarga Ibrahim dan berkatilah ke atas Muhammad dan ke atas keluarganya seperti mana Engkau memberkati ke atas keluarga Ibrahim, sesungguhnya Engkau Maha Terpuji dan Maha Agung.
Riwayat Muslim (405)
Selawat JIbril
 اَللَّهُمَّ صَلِّ عَلٰى سَيِّدِنَا مُحَمَّدٍ وَعَلٰى اٰلِ سَيِّدِنَا مُحَمَّدٍ وَسَلِّمُوا تَسْلِيمًا
Maksudnya
:
 “Ya Allah, limpahkanlah kesejahteraan dan keselamatan atas Nabi Muhammad dan keluarganya dan ucapkanlah salam dengan penuh penghormatan kepadanya.”
Justeru dalam isu ini, kami ingin menyatakan bahawa selagi selawat tersebut tidak mengandungi lafaz-lafaz atau makna yang bertentangan dengan akidah, maka kami berpendapat ia diperbolehkan. Namun, adalah lebih baik jika kita memilih untuk mengamalkan selawat yang terdapat dalam hadith nabi, seperti selawat Ibrahimiyyah, kerana selawat ini telah diajar  oleh Nabi Muhammad SAW dan merupakan amalan yang sangat dianjurkan.
Dikesempatan ini juga suka kami syorkan supaya menjadikan selawat sebagai amalan harian sebagai bukti kecintaan kita kepada baginda Nabi Muhammad SAW disamping mengamalkan sunnahnya serta meraih ganjaran pahala yang berlipat kali ganda. Selain itu berselewat ke atas baginda  merupakan satu tuntutan di dalam agama ini. Ini kerana, di sana terdapat banyak kelebihan bagi orang yang sentiasa berselawat ke atas Nabi SAW sebagaimana yang dikhabarkan oleh Baginda SAW, antaranya berdasarkan hadis daripada Abdullah bin ‘Amr RA, bahawa Nabi SAW bersabda:
فَإِنَّهُ مَنْ صَلَّى عَلَيَّ صَلَاةً صَلَّى الله عَلَيْهِ بِهَا عَشْرًا
Maksudnya
:
“Sesungguhnya barangsiapa yang berselawat ke atasku dengan satu selawat, maka Allah SWT akan berselawat ke atasnya dengan sepuluh selawat.”
Riwayat Muslim (384)
Imam al-Sakhawi menyatakan : Menyibukkan diri dengan  berselawat dan memberi salam kepada Nabi kita, Muhammad SAW, adalah salah satu cara terbaik untuk mendekatkan diri kepada Allah Yang Maha Kuasa. Ini juga merupakan cara yang baik untuk mendapatkan kebaikan dan kebahagiaan dalam kehidupan dunia dan akhirat. Selawat Nabi merupakan  perintah dari Allah yang mana  para malaikat-Nya yang tak terhitung jumlahnya telah melakukannya sebelum manusia diminta untuk melakukannya. (Lihat
al-Qaul Badi
’,hlm.5 )
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّار
Maksudnya
:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Surah al-Baqarah (201)
Wallahua’lam
Bertarikh: 18 September 2023 bersamaan 3 Rabiulawwal 1445


#3111: Bayar Zakat Awal Sebelum Cukup Nisab

Soalan:
Assalamualaikum Dato’ Seri. Bolehkah kita bayar zakat siap siap walaupun tidak cukup nisab lagi? Contohnya, saya jual beli saham, tetapi untung daripada jual beli saham itu masih tidak capai nisab. Tetapi saya bayar siap siap. Contoh untuk Rm 1000. Saya bayar RM 25 sebagai zakat, sebab saya takut terlupa bila dah cukup nisab nanti.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertama sekali, saya mengucapkan syabas kepada anda kerana melakukan ibadat dan keinginan yang besar agar dapat dilaksanakannya walaupun waktu yang wajib belum lagi tiba. Hal ini mengingatkan kami kepada firman Allah SWT:
فَاسْتَبِقُوا الْخَيْرَاتِ
Maksudnya:
“Oleh itu, berlumba-lumbalah kamu mengerjakan kebaikan.”
[1]
(Surah al-Baqarah: 148)
Menjawab persoalan saudara, saya nyatakan bahawa antara kewajipan zakat adalah cukup nisab dan cukup haul. Hal ini dinyatakan di dalam kitab-kitab Fiqah. Antaranya seperti disebut dalam kitab al-Fiqh al-Manhaji.
Berkenaan nisab, disebut:
Nisab
 bermaksud jumlah minimum yang dikira sebagai syarat bagi sesuatu harta yang wajib dikeluarkan zakat. Justeru, sekiranya harta yang dimiliki seseorang mukallaf tidak sampai kepada jumlah tersebut, maka zakat tidak diwajibkan ke atasnya.
Berkenaan haul, disebut:
Zakat tidak wajib dikeluarkan kecuali setelah genap setahun memilikinya. Ini berdasarkan hadith, Rasulullah SAW bersabda:
لَيْسَ فِى مَالٍ زَكَاةٌ حَتَّى يَحُولَ عَلَيْهِ الْحَوْلُ
Maksudnya:
 “
Tidak wajib zakat harta hingga berlalu masa setahun
.”
[2]
          Riwayat Abu Daud (1573)
Syarat tersebut dikecualikan bagi zakat tanaman, buah-buahan dan galian serta tidak disyaratkan genap setahun memilikinya. Oleh itu, zakat wajib dikeluarkan dengan segera sebaik sahaja mendapat hasilnya. (Lihat
al-Fiqh al-Manhaji
, 1/641)
Dalam isu mengeluarkan zakat sebelum cukup nisab, Ibn Qudamah menyebut:
لَا يَجُوزُ تَعْجِيلُ الزَّكَاةِ قَبْلَ مِلْكِ النِّصَابِ ، بِغَيْرِ خِلَافٍ عَلِمْنَاهُ ، وَلَوْ مَلَكَ بَعْضَ نِصَابٍ ، فَعَجَّلَ زَكَاتَهُ ، أَوْ زَكَاةَ نِصَابٍ ، لَمْ يَجُزْ؛ لِأَنَّهُ تَعَجَّلَ الْحُكْمَ قَبْلَ سَبَبِهِ
Maksudnya:
Tidak boleh mempercepat pembayaran zakat sebelum sampai nisab, tanpa ada perbezaan (dalam kalangan ulama’) menurut pengetahuan kami. JIka dia memiliki sebahagian nisab dan mempercepat pembayaran zakatnya atau zakat nisab tersebut tetap tidak boleh; kerana dia telah mempercepat hukum sebelum ada sebabnya.”
(Lihat
al-Mughni,
2/471)
Adapun jika sudah mencapai nisab, tetapi belum cukup haul, maka dibolehkan baginya untuk menyegerakan pengeluaran zakat. Kami telah menjawab isu ini dalam artikel #1220: Bayar Zakat Harta Sebelum Cukup Haul.
[3]
Penutup
Sesungguhnya, ibadat ada yang ditentukan waktunya yang dikira wajib apabila masuk waktunya, seperti waktu Ramadhan untuk puasa. Bagi zakat pula, apabila cukup
nisab
 dan
haul
, maka wajiblah zakat. Justeru, hendaklah kita belajar tentang
fiqh al-zakah
 supaya sebarang bentuk tindakan kita menepati syarak.
Semoga kita semua menjadi golongan yang menunaikan zakat dan mendirikan solat serta baik amalan ibadat kita. Kami akhiri dengan doa:
اللَّهُمَّ أَعِنَّا عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
“Ya Allah, tolonglah kami untuk zikir kepada-Mu, bersyukur kepada-Mu dan elok dalam beribadat kepada-Mu.”
[1]
 Syeikh al-Maraghi berkata bahawa berlumba-lumba dalam (mengejar) kebaikan dan melakukan amalan soleh ialah dengan cara mengisi kesempatan dengan melakukan hal yang baik dan melipatgandakan amalan kebaikan. Ini kerana, orang yang cemerlang dalam perlumbaan itulah yang paling dekat dengan Allah SWT. Maka, dalam apa jua kebajikan sekalipun, segerakanlah diri dalam menyempurnakan amalan tersebut melebihi orang lain. (Lihat
Tafsir al-Maraghi,
 3/1595)
[2]
 Syeikh al-Maraghi berkata bahawa berlumba-lumba dalam (mengejar) kebaikan dan melakukan amalan soleh ialah dengan cara mengisi kesempatan dengan melakukan hal yang baik dan melipatgandakan amalan kebaikan. Ini kerana, orang yang cemerlang dalam perlumbaan itulah yang paling dekat dengan Allah SWT. Maka, dalam apa jua kebajikan sekalipun, segerakanlah diri dalam menyempurnakan amalan tersebut melebihi orang lain. (Lihat
Tafsir al-Maraghi
, 3/1595)
[3]

https://maktabahalbakri.com/1220-bayar-zakat-harta-sebelum-cukup-haul/
Bertarikh: 18 September 2023 bersamaan 3 Rabiulawwal 1445


#3112: Diuji Dengan Ujian yang Berat

Soalan:
Assalamualaikum Dato’ Seri. Saya selalu tanya kenapa dugaaan saya terlampau berat untuk ditanggung, anak yatim/ditinggalkan ibu/didera secara seksual oleh abang kandung dan abang ipar/dapat sakit mental. Sekarang saya sudah berumur hampir 32 tahun. Abang dan abang ipar saya masing-masing mengalami kehidupan yang sukar. Saya pernah baca bahawa kita tidak boleh memutuskan hubungan silaturahim dan perlu memaafkan apa juga tindakan mereka.
Persoalan saya, jika saya tidak mahu maafkan mereka, adakah saya dikira sebagai seorang pendosa di mata Allah? Bagaimana saya boleh memaafkan orang yang memusnahkan hidup saya walau ia ahli keluarga? Jika saya putuskan silaturahim maka saya tidak layak menjadi ahli syurga? Saya faham dengan firman Allah uji kerana Allah sayang, tapi apakah anak kecil seperti saya boleh hadapi ujian begini (ketika kejadian umur saya lebih kurang 11 tahun).
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
مَا أَصَابَ مِنْ مُصِيبَةٍ إِلَّا بِإِذْنِ اللَّهِ وَمَنْ يُؤْمِنْ بِاللَّهِ يَهْدِ قَلْبَهُ
Maksudnya:
“Tidak ada kesusahan (atau bala bencana) yang menimpa (seseorang) melainkan dengan izin Allah; dan sesiapa yang beriman kepada Allah, Allah akan memimpin hatinya (untuk menerima apa yang telah berlaku itu dengan tenang dan sabar).”
(Surah al-Taghabun: 11)
Imam al-Tabari dalam tafsirnya mengatakan bahawa tidak akan menimpa seseorang hamba sebarang ujian melainkan dengan izin Allah SWT, qadha’ dan qadar-Nya. Dan sesiapa yang beriman kepada Allah SWT pasti akan tahu bahawa tiada siapa yang mampu menimpakan ujian pada dirinya kecuali dengan izin Allah SWT, lalu hatinya redha dengan ketentuan Ilahi. (Lihat
Jami‘ al-Bayan
, 23/421)
Ibn Rajab al-Hanbali menukilkan kalam Abu al-Darda’ berkenaan ayat di atas, katanya: “Sesungguhnya Allah SWT apabila mentaqdirkan suatu ketentuan, dia suka apabila ketentuan-Nya itu diredhai (oleh hamba-hambanya).” (Lihat
Rawai‘ al-Tafsir
, 2/477)
Berkenaan isu dugaan, kami telah jawab dalam artikel sebelum ini:
#2070: Peranan Seorang Muslim Dalam Mendepani Ujian Allah[1]
Berbalik kepada soalan di atas,
kami nyatakan pertamanya kami bersimpati atas apa yang berlaku kepada saudari. Sudah pasti perkara diluar tabi’i ini, menjadi suatu mimpi ngeri bagi setiap orang. Namun, percayalah setiap yang berlaku meskipun ia secara zahirnya ia suatu buruk, pasti ada hikmahnya. Allah tidak akan menguji seseorang itu melainkan Allah tahu hambanya itu mampu melalui ujiannya
. Seepertimana firman Allah SWT:
لَا يُكَلِّفُ اللَّهُ نَفْسًا إِلَّا وُسْعَهَا ۚ
Maksudnya:
“Allah tidak memberati seseorang melainkan apa yang terdaya olehnya.”
(Surah al-Baqarah: 286)
Keduanya,
kami akui perbuatan abang dan abang ipar saudari merupakan suatu perbuatan yang keji. Namun, soal memaafkan itu, diharuskan bagi seseorang untuk tidak memaafkan kerana manusia itu mempunyai hak untuk membalas atau menuntut kembali sesuatu jika dia dizalimi dan diambil barang-barang miliknya. Walaupun begitu, lebih utama untuk memaafkan kesalahan orang lain bagi menjaga kesucian hati dan jiwa kita
. Maka, kami nasihatkan sekiranya menjauhkan diri dari abang dan abang ipar saudari dapat memulihkan trauma saudari, maka buat sementara waktu ini elakkanlah. Kami juga sarankan saudari meminta bantuan khidmat nasihat dari kaunselor agar masalah ini dapat dipulihkan dengan kaedah yang sebaiknya.
Ketiganya,
soal masuk ke syurga atau tidak itu, kita tidak boleh putuskan sama ada kita layak ataupun tidak kerana syurga itu milik Allah SWT
. Sabda Nabi SAW:
 لَنْ يُنْجِيَ أَحَدًا مِنْكُمْ عَمَلُهُ قَالَ رَجُلٌ : وَلَا إِيَّاكَ ؟ يَا رَسُولَ اللَّهِ قَالَ : وَلَا إِيَّايَ ، إِلَّا أَنْ يَتَغَمَّدَنِيَ اللَّهُ مِنْهُ بِرَحْمَةٍ
Maksudnya : “
Amalan salah seorang dari kamu tidak akan menyelamatkannya. Seorang lelaki berkata : Walaupun engkau wahai Rasulullah. Nabi SAW: Walaupun aku akan tetapi Allah saluti aku dengan Rahmatnya
.”
Riwayat Muslim (5165)
Namun itu bukan alasan untuk tidak melakukan amalan soleh dan menuruti segala perintah Allah. Untuk mendapatkan rahmat Allah perlu untuk menjalankan apa yang telah diperintahkan dan memperbanyak amal kebaikan.
Akhir kalam, semoga Allah mempermudahkan segala urusan saudari, melapangkan hati dan melimpahkan rezeki saudari kelak. Ingatlah bahawa setiap ujian di dunia merupakan jalan untuk kita ke syurga Allah SWT. Firman Allah SWT:
أَمْ حَسِبْتُمْ أَن تَدْخُلُوا الْجَنَّةَ وَلَمَّا يَأْتِكُم مَّثَلُ الَّذِينَ خَلَوْا مِن قَبْلِكُم ۖ مَّسَّتْهُمُ الْبَأْسَاءُ وَالضَّرَّاءُ وَزُلْزِلُوا حَتَّىٰ يَقُولَ الرَّسُولُ وَالَّذِينَ آمَنُوا مَعَهُ مَتَىٰ نَصْرُ اللَّهِ ۗ أَلَا إِنَّ نَصْرَ اللَّهِ قَرِيبٌ
Maksudnya:
Adakah patut kamu menyangka bahawa kamu akan masuk syurga, padahal belum sampai kepada kamu (ujian dan cubaan) seperti yang telah berlaku kepada orang-orang yang terdahulu daripada kamu? Mereka telah ditimpa kepapaan (kemusnahan hartabenda) dan serangan penyakit, serta digoncangkan (oleh ancaman bahaya musuh), sehingga berkatalah Rasul dan orang-orang yang beriman yang ada bersamanya: Bilakah (datangnya) pertolongan Allah?” Ketahuilah sesungguhnya pertolongan Allah itu dekat (asalkan kamu bersabar dan berpegang teguh kepada agama Allah).
(Surah al-Baqarah: 214)
Kami akhiri dengan doa:
يَا حَيُّ يَا قَيُّومُ بِرَحْمَتِكَ نَسْتَغِيثُ، أَصْلِحْ لَنَا شَأْنَنَا كُلَّهُ، وَلاَ تَكِلْنَا إِلَى أَنْفُسِنَا طَرْفَةَ عَيْنٍ
Maksudnya:
“Wahai Tuhan Yang Maha Hidup, wahai Tuhan Yang Maha Berdiri Sendiri (tidak perlu segala sesuatu), dengan rahmat-Mu kami memohon pertolongan, perbaikilah urusan kami semuanya dan janganlah Engkau serahkan kami kepada diri kami walau sekelip mata.”
[1]
https://maktabahalbakri.com/2073-peranan-seorang-muslim-dalam-mendepani-ujian-allah/
Bertarikh: 18 September 2023 bersamaan 3 Rabiulawwal 1445


#3113: Amalan Mandi Guna Kain Putih Selama 40 Hari Sambil Membaca Doa Tertentu

Soalan:
Assalamualaikum Dato’ Seri. Saya ada soalan. Suami saya adalah pelatih silat cekak. Baru-baru ini, suami memberitahu saya bahawa dia perlu mandi menggunakan kain putih selama 40 hari sambil membaca doa tawasul. Doanya adalah sebagaimana begini:
 بِسْمِ اللهِ الرَّحْمَنِ الرَّحِيمِ. اللهمَّ صَلِّ عَلَى مُحَمَّدٍ وَعَلَى آلِ مُحَمَّدٍ وَبَارِك وَسَلَّمْ سَلَامٌ قَوْلًا مِّن رَّبِّ رَّحِيمٍ سلامٌ على نوح في العَالَمِينَ إِنَّا كَذَلِكَ نَجْزِي الْمُحْسِنِينَ سَلَامٌ عَلَى إبْرَاهِيمَ فِي الْعَالَمِينَ إِنَّا كَذَلِكَ نَجْزِي الْمُحْسِنِينَ. سَلَامٌ عَلَى مُوسَى فِى الْعَلَمِينَ إِنَّا كَذَلِكَ نَجْزِي الْمُحْسِنِينَ. سَلَامٌ عَلَى عِيسَى فِي الْعَالَمِينَ إِنَّا كَذَلِكَ نَجْزِي الْمُحْسِنِينَ. سَلَامٌ عَلَى مُحَمَّدٍ صَلَّى اللَّهُ عَلَيْهِ وَسَلَّمَ فِي الْعَالَمِينَ إِنَّا كَذَلِكَ نَجْزِي الْمُحْسِنِينَ سَلَامٌ عَلَيْكُمْ طِبْتُمْ فَادْخُلُوهَا خَالِدِينَ. سَلَامٌ هِيَ حَتَّى مَطْلَعِ الْفَجْرِ. السَّلَامُ عَلَيْكُمْ يَا عِبَادَ اللَّهِ. لا إله إلا الله. الله أكبر
Maksudnya
: “
Ya Allah ya Tuhan kami, selawat dan salam ke atas Muhammad dan kepada keluarganya, keberkatan dan kesejahteraan. Ucapan dan salam sejahtera daripada Tuhan mereka yang Maha Mengasihani. Keselamatan ke atas Nabi Nuh di alam ini (semesta), sesungguhnya Kami kemudian itu memberi ganjaran kepada orang-orang yang berbuat baik (muhsin). Keselamatan ke atas Nabi Ibrahim di alam ini (semesta), sesungguhnya Kami kemudian itu memberi ganjaran kepada orang-orang yang berbuat baik (muhsin). Keselamatan ke atas Nabi Musa di alam ini (semesta), sesungguhnya Kami kemudian itu memberi ganjaran kepada orang-orang yang berbuat baik (muhsin). Keselamatan ke atas Nabi Isa di alam ini (semesta), sesungguhnya Kami kemudian itu memberi ganjaran kepada orang2 yang berbuat baik (muhsin). Keselamatan ke atas Nabi Muhammad di alam ini (semesta), sesungguhnya Kami kemudian itu memberi ganjaran kepada orang-orang yang berbuat baik (muhsin). Keselamatan ke atas kami, sejahtera dan bahagialah kamu (berkekalan), masuklah ke dalamnya (syurga) kekal abadi. Sejahtera malam yang (berkat) itu hingga terbit fajar. Salam sejahtera wahai hamba Allah. Tiada Tuhan melainkan Allah. Allah Maha Besar.
” Mohon pencerahan ustaz mengenai amalan doa ini. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab soalan di atas, kami ingin tegaskan terlebih dahulu bahawa sebaik-baik amalan sifatnya adalah
tawaqquf
, yakni yang bersumberkan daripada nas al-Quran dan hadith. Berkenaan ini juga, terdapat hadith daripada Ummul Mukminin Ummu ‘Abdillah, Aisyah R.Anha, beliau  berkata: Rasulullah SAW bersabda:
مَنْ أَحْدَثَ فِي أَمْرِنَا هَذَا مَا لَيْسَ مِنْهُ، فَهُوَ رَدٌّ، وَفِيْ رِوَايَةٍ لِمُسْلِمٍ: مَنْ عَمِلَ عَمَلاً لَيْسَ عَلَيْهِ أمْرُناَ؛ فَهُوَ رَدُّ
Maksudnya
: “
Sesiapa yang mengadakan pembaharuan dalam urusan kami ini (agama) yang bukan berasal darinya, maka ia tertolak
.” Manakala dalam riwayat Muslim: “
Sesiapa yang beramal dengan amalan yang bukan berasal daripada agama kami, maka amalan itu tertolak
.”
Riwayat al-Bukhari (2550) dan Muslim (1718)
Syeikh Abdullah Siddiq al-Ghumari menyebutkan, maksud perkara baharu yang diadakan ada dua jenis:
Yang bukan daripada agama ini seperti perkara yang bercanggah dengan kaedah dan dalil agama maka ia adalah tertolak. Inilah yang dimaksudkan dengan bidaah yang sesat.
Yang termasuk dalam agama ini dan disokong oleh prinsip agama atau disokong dengan dalil maka ia adalah betul dan diterima. Inilah yang dimaksudkan dengan sunnah yang baik. (Lihat
al-Kafi dan Tatmim al-Kafi Syarah Hadis 40
 oleh Dr Zulkifli Mohamad al-Bakri, hlm. 66).
Begitu juga tidak dapat dinafikan bahawa kita dituntut agar selalu atau berterusan berdoa kepada Allah SWT di samping mengamalkan zikir-zikir yang warid. Hal ini kerana di dalam agama Islam, doa bukanlah sesuatu perkara yang remeh tetapi mempunyai peranannya yang besar. Oleh sebab itu, ia sendiri dianggap sebagai ibadah. Hal ini adalah sebagaimana riwayat daripada al-Nu‘man bin Basyir bahawa beliau mendengar Nabi SAW bersabda:
الدُّعَاءُ هُوَ العِبَادَةُ
Maksudnya:
 “
Doa itu merupakan ibadah
.”
Riwayat al-Tirmizi (3247); beliau menyatakan bahawa hadith ini
hasan sahih
.
Bahkan doa itu sendiri dianggap sebagai senjata orang beriman. Selain itu, kita sebagai seorang yang beriman perlulah sentiasa berdoa kepada Allah SWT kerana insan ini sifatnya lemah dan sentiasa mengharapkan bimbingan sang Penciptanya dalam setiap keadaan. Tambahan lagi, banyak doa-doa/zikir-zikir yang diajar oleh Rasulullah SAW kepada kita untuk digunakan dalam kehidupan seharian, di samping fadhilatnya yang besar.
Berbalik kepada soalan yang diajukan,
 amalan mandi menggunakan kain putih selama 40 hari sambil membaca doa tawasul (sebagaimana di atas), maka dari sudut syarak ia tidak mempunyai sandaran sama sekali. Bahkan kami mendapati doa yang dinyatakan di atas bercampur aduk, ada yang nasnya terdapat dalam al-Quran dan ada juga yang bersifat gubahan/penambahan daripada ayat al-Quran tersebut.
Kami menasihatkan, sebaik-baiknya jauhilah atau tinggalkanlah amalan-amalan sebegini yang diragukan yang langsung tidak ada sandarannya dalam agama. Inilah yang lebih selamat dan jauh daripada terjerumus ke dalam sesuatu yang dilarang.
Bahkan meninggalkan perkara yang meragukan itu adalah lebih dituntut dalam Islam dan lebih menenangkan jiwa, berdasarkan sabda Rasulullah SAW:
دَعْ مَا يَريبُكَ إِلَى مَا لَا يَريبُكَ
Maksudnya:

“Tinggalkanlah apa yang menjadi keraguan kepadamu kepada yang tidak meragukan.”
Riwayat al-Tirmizi (2518)
Kami juga mengambil kesempatan di sini mengesyorkan agar seseorang itu berusaha untuk mencari, menghafal dan mengamalkan doa-doa, zikir-zikir dan amalan-amalan yang
mathur
daripada Nabi SAW, yang lebih diyakini.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ أَحْسِنْ عَاقِبَتَنَا فِي الْأُمُورِ كُلِّهَا ، وَأَجِرْنَا مِنْ خِزْيِ الدُّنْيَا وَعَذَابِ الْآخِرَةِ
Maksudnya:
“Wahai Allah! Perelokkanlah kesudahan segala urusan kami, serta lindungilah kami daripada kenistaan hidup di dunia dan seksaan hidup di akhirat.”
Riwayat Ahmad (17628), al-Tabarani dalam
al-Du’a
 (1436), al-Baihaqi dalam
al-Da’awat al-Kabir
 (269) dan al-Hakim dalam
al-Mustadrak
(6508)
Bertarikh: 18 September 2023 bersamaan 3 Rabiulawwal 1445


#3114: Ganti Rugi Harta kepada Pemiliknya

Soalan:
Assalamualaikum w.b.t Dato’ Seri. Saya bekerja di sektor swasta yang mana saya diberi kebenaran untuk memesan apa-apa barang yang saya perlukan untuk
maintenance department
. Saya ada membeli beberapa barang gantian (
spare part
), tetapi pihak syarikat telah terlebih bayar disebabkan oleh kekeliruan dari pihak saya dan pembekal.
Persoalannya, adakah boleh untuk pembekal dan saya mengganti semula duit yang terlebih bayar itu dengan membeli barang lain seperti makanan untuk rakan-rakan sekerja tanpa pengetahuan majikan?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Ganti rugi menurut
Kamus Dewan Bahasa dan Pustaka Edisi Keempat
 didefinisikan sebagai wang atau barang untuk silihan kerugian, pampasan, yakni memberikan sesuatu atau membuat bayaran untuk mengatasi atau meluputkan kerugian yang dialami oleh seseorang dan sebagainya.
Melihat pada konteks persoalan yang dikemukakan, terdapat sejumlah peruntukan yang diberikan kepada pekerja syarikat tersebut untuk membeli kelengkapan dan keperluan bagi
maintenance department
 seperti barang gantian (
spare part
) dan sebagainya. Pekerja di syarikat tersebut boleh memesan barangan yang diperlukan, dan pihak syarikat akan melunaskan bayaran dengan pihak pembekal tersebut.
Secara asasnya, persetujuan antara pihak syarikat dan saudara yang bertanya untuk menanggung pembayaran barangan yang dipesan merupakan suatu bentuk kontrak yang terbina atas perjanjian dua pihak. Islam telah mewajibkan untuk ditunaikan janji yang telah dimeterai antara dua pihak dalam apa jua bentuk kontrak.
Firman Allah SWT:
يَا أَيُّهَا الَّذِينَ آمَنُوا أَوْفُوا بِالْعُقُودِ
Maksudnya:
“Wahai orang-orang yang beriman, penuhi serta sempurnakanlah perjanjian-perjanjian.”
(Surah al-Ma’idah: 1)
Apabila barang yang menjadi hak atau milik orang lain digunakan sama ada sengaja ataupun tidak, maka hendaklah diganti rugi oleh orang yang menggunakannya. Dalam hal ini, Imam al-Mawardi telah menyebutkan sebuah kaedah tentang ganti rugi dalam banyak tempat, katanya:
الْعَمْدِ وَالْخَطَأُ فِي ضَمَانِ الْأَمْوَالِ سَوَاءٌ
Maksudnya:
“Sengaja atau tersilap dalam (masalah) ganti rugi harta, sama sahaja (hukumnya).”
(Lihat
al-Hawi al-Kabir
, 8/359)
Imam al-Syafi‘i menerangkan kadar ganti rugi yang perlu dibayar oleh orang yang bertanggungjawab terhadap sesuatu barang dengan menyatakan, sekiranya seseorang merampas sesuatu barangan makanan daripada orang lain sama ada sebutir bijian, sebiji tamar atau barang masakan, kemudian dia memakannya, maka dia perlu membayar ganti rugi dengan sesuatu yang sejenis dengannya. Sekiranya dia tidak memperoleh ganti yang sejenis, maka perlu membayar dengan nilai yang setara dengannya. (Lihat
al-Umm
, 3/259)
Dalam permasalahan kita ini, sekiranya saudara yang bertanya dan pihak pembekal tersilap dalam urusan membeli beberapa barang gantian (
spare part
) sehingga menyebabkan kerugian wang kepada pihak syarikat, maka bayaran ganti rugi yang wajib adalah dalam bentuk wang juga dan diberikan kepada pihak syarikat.
Sekiranya saudara yang bertanya tidak mendapati wang yang menyamai jumlah kerugian tersebut, maka wajib mencari sesuatu yang sama nilainya dengan jumlah kerugian tersebut jika mendapat persetujuan pihak syarikat.
Adapun membeli makanan dan membahagikannya kepada rakan-rakan sekerja, ia merupakan suatu bentuk sedekah yang amat baik. Bahkan mereka yang mempunyai sifat terpuji ini didoakan oleh malaikat, sebagaimana hadith yang diriwayatkan daripada Abu Hurairah R.A bahawa Rasulullah SAW bersabda:
مَا مِنْ يَوْمٍ يُصْبِحُ الْعِبَادُ فِيْهِ إِلاَّ مَلَكَانِ يَنْزِلاَنِ فَيَقُوْلُ أَحَدُهُمَا: اَللَّهُمَّ أَعْطِ مُنْفِقًا خَلَفًا. وَيَقُوْلُ اْلآخَرُ: اَللَّهُمَّ أَعْطِ مُمْسِكًا تَلَفًا
Maksudnya:
“Tiada satu hari pun di mana seorang hamba berpagian, melainkan dua Malaikat turun kepadanya. Salah satu dari keduanya berkata: ‘Ya Allah! Kurniakanlah kepada pemberi sedekah, gantian.’ Manakala Malaikat satu lagi berkata: ‘Ya Allah! Jadikanlah kepada yang kedekut, kehilangan’.”
Riwayat al-Bukhari (1442) dan Muslim (1010)
Akan tetapi, ia bukanlah cara yang tepat untuk membayar semula ganti rugi yang ditanggung oleh pihak syarikat. Hal ini kerana, pemilik harta tersebut (lebihan pembayaran yang dibuat) adalah pihak syarikat dan bukannya rakan-rakan sekerja, maka yang berhak menerima ganti rugi adalah pihak syarikat.
Kami kataka, tidak sepatutnya jika perbuatan ganti rugi itu juga dilakukan dengan cara sembunyi-sembunyi, tanpa pengetahuan pemilih hak tersebut. Ingatlah bahawa Rasulullah SAW telah memberi peringatan untuk menjaga nyawa, harta dan maruah seorang muslim yang tidak boleh diganggu dan dirosakkan. Diriwayatkan daripada Abu Hurairah R.A bahawa Rasulullah SAW bersabda:
كُلُّ المُسْلِمِ عَلَى المُسْلِمِ حَرامٌ، دَمُهُ، وَمَالُهُ، وَعِرْضُهُ
Maksudnya:
“Setiap muslim itu adalah haram (tidak boleh diganggu) darah, harta dan maruah kehormatannya.”
Riwayat Bukhari (6064) dan Muslim (2564)
Semoga Allah SWT memberikan kita kefahaman yang sahih dalam memahami syariat-Nya serta taufiq dan hidayah untuk melaksanakan ibadah dengan ikhlas semata-mata kerana-Nya.
Wallahu a‘lam.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 18 September 2023 bersamaan 3 Rabiulawwal 1445